text:
بہ کیازِ کرہ کٲنسہِ اپزۍ تعریف۔ کٲنسہِ ہنز حوصلہ افزایی چھیہ نہ اپزیو تعریفو سیتۍ کرنہ یوان۔ تعریف یتھ چیزس شبن تتھۍ چھہِ تعریف کرنہ یوان۔ اگر کانسہِ ہندس مجموعس منز اکوے غزل آسہِ تتھۍ ین تعریف کرنہ، اگر کٲنسہِ ہندس غزلس منز اکوے شعر آسہِ تتھۍ ین تعریف کرنہ۔ اگر کانسہِ ہندس شعرس منز اکوے مصرعہ آسہِ تتھۍ ین تعریف کرنہ، اگر کٲنسہِ ہندس مصرعس منز اکوے لفظ آسہِ تتھۍ ین تعریف کرنہ۔ غرض تعریفن ہند موقعہ تہ جواز چھہ ہمیشہ موجود آسان مگر تعریف شبن تتھۍ یہ تعریفس لایق آسہِ۔ حوصلہ افزایی گوو تمن چیزن ہنز نشاندہی یم تعریفن لایق آسن تہ یم نہ آسن تم نظر انداز کرنۍ۔
یوت تام نہ میہ کانہہ چیز بوزنہ آو، بہ لیکھہ نہ تتھ چیزس پیٹھ سنجیدگی سان (غیر سنجیدہ ژہین منز چھس بہ کینہہ تہِ لیکھان تہ یمن ہند تعداد چھہ ژور)۔ رسالن ہندین خطن منز چھہِ اکثر اپزۍ تعریف کرنہ یوان تکیازِ امچ چھیہ اکھ روایت قایم سپزمژ زِ ییلہ رسالس خط سوزو اکھ جملہ گژھہِ ایڈیٹر سندس تعریفس منز آسن، اکھ جملہ رسالہ کس گیٹ اپس تہ چھپایہ پیٹھ۔ اتی اگر وار آو تہ شمارس منز شامل ادیبن تہِ اکۍ سے شہس منز تعریف زِ یمن ہند کلام تہِ اوس جان۔ اسہِ سارنے چھہ پے زِ یم چھہ اپزۍ تعریف آسان تہ یم شبن اتۍ نے رسالہ کس خط و کتابت کالمس منزے۔ میون بلاگ چھہ نہ خط و کتابتک کالم۔ "نیب” رسالس منز تہِ ٲس میانۍ کوشش زِ بہ چھپاوکھ نہ یتھۍ خط، حالانکہ سۅ ٲس یمن ہنز جاے۔
پٔریو یہ اقتباس: "مہجور مٔرتھ دۅیہ ترہہ وہرۍ پتہ یۅسہ وۅنۍ کلچرل اکاڈمی ہندِ طرفہ ‘کلیات مہجور’ ناوچ کتاب میہ حال حالے وچھ تہ پٔر امچ ترتیب، تدوین، کتابت، رسم خط، تصویر، سرورق، کاغذ تہ چھپاے چھہ نہ صرف قابل دادے یوت بلکہ تحسینہ آفرینس لایق تہِ۔” یارہ بل (مضون)، رنجور کشیمری، شیرازہ، وری 22، شمارہ 4
یہ چھہ نہ رسالس خط سوزنہ آمت بلکہ محمد یوسف ٹینگس پیٹھ داہن صفحن ہند اکھ مضمون۔ اگر کٲنسہِ تعریفے آسن کرنۍ، وچھن چھہ آسان تعریف کتھ کرو۔ غلط چیزن ما کرو تعریف ییلہ زن تعریفن لایق کٲتیاہ چیز موجود آسن۔ رنجور کشیمری چھہ ژکہِ ٹینگ سندس اتھ کلیات مہجورس طنز کران باسان۔ اگر صحیح چیزس تعریف کرنہ بجایہ غلط چیزس تعریف کرو، سہ گژھہِ طنزس منز تبدیل۔
میہ چھہ یہ افسوس سان ونن پیوان زِ ‘کلیات مہجور’ چھہ اکھ سیٹھا وسۍ پایہ پیش کش۔ امچ چھپاے چھیہ نہ کنہ تہِ معیارہ معمولی ہیور، امہ کھوتہ بہتر چھپاے چھیہ اکاڈمی ہنزن امہ برونہہ شایع کرنہ آمژن کتابن سپزمژ۔ امیک کاغذ چھہ سیٹھا ردی، سیٹھا معمولی درجک۔ اتہِ نس تہِ کرو امہ برونہہ چھپاونہ آمژن اکاڈمی ہنزن کتابن سیتۍ موازنہ۔ تصویرس کیا تعریف چھہِ، تہِ آو نہ میہ سمجھ۔ رسم خط چھہ سے یُس امہ وقتہ چین اکاڈمی ہنزن کتابن چھہ۔ رسم خطس تہ کلیات مہجور کین تعریفن کیا تعلق چھہ، تہِ تور نہ میہ فکرِ۔ شاید چھہ رسم خط نش رنجور کشیمری سند مراد املا۔ املاہکۍ کھرۍ چھہ تتھے پاٹھۍ اتھ کتابہِ منز تہِ موجود۔ سے املا یس امہ ساعتہ اکاڈمی ہنزن کتابن منز اوس آسان۔ کتابتس کیا تعریف چھہِ؟ یۅہے کٲتب چھہ اکاڈمی ہنزن باقی کتابن تہِ کتابت کران۔ بلکہ چِھن گۅڈنکین نثری صفحن لفظ اکھ اکس سیتۍ ژیلتھ لیکھمتۍ۔ کتابت چہ ییژاہ غلطی اتھ کتابہِ منز میہ نظرِ گیہ تیژاہ غلطی چھیہ نہ میہ کنہِ کتابہِ منز نظرِ گمژہ۔ نثر تھٲوۍ تو الگ (تتہِ چھہ نہ شمارے)، مہجورنس کلامس منز چھہِ صفحہ پتہ صفحہ پروف ریڈنگ نہ سپدنہ کنۍ لفظ غلط چھپیمتۍ۔ یہ چھیہ افسوسچ کتھ۔ ترتیب کارن چھہ نہ پانہ امیک پروف پرنک کانہہ تکلیف کورمت۔ بلکہ چھہ باسان زِ صحب آسنہ کنۍ چھین سٲرے کٲم پننین ماتحتن پیٹھ تراومژ۔ جایہ جایہ چھہ فٹ نوٹ غلط چھپیمتۍ۔ پرن وٲلس چھہ تمن پیٹھ پانہ ریسرچ کرن پیوان۔ (یم کتھہ ونہ سے یمۍ کلیات مہجور پورمت آسہِ، صرف وچھمت آسہِ نہ۔) کلیات مہجور چھہ نہ پیٹھمین تمام چیزن ہندِ تعلقہ کنہِ حسابہ تعریفن لایق۔ یہ چھیہ تژھے یژھ اکھ بیاکھ کتاب چھیہ۔ یمن چیزن شوبہ ہن تعریف تیلہ ییلہ یم امہ وقتہ چین عام کتابن ہندِ معیارہ ہیور آسہ ہن۔ تعجب چھہ کتابت، کاغذ، چھپایہ ہند ذکر چھہ کرنہ آمت، باینڈنگہ ہند چھہ نہ ناو تہِ ہینہ آمت۔ ییلہ زن تمیک حال تہِ لایق تعریف چھہِ۔ کلیاتک یہ حال برونہہ کنہِ ٲستھ چھہ صاف ننان زِ رنجور کشیمری چھہ تعریف بدلہ طنز کران۔ کتابت، کاغذ، چھپایہ ہندین تعریفن منز چھہ نہ رنجور کشمیری دادے یوت دوان بلکہ چھہ یمن چیزن لایق تحسین تہ آفرین زانان مگر یہ داد تہ تحسین تہ آفرین کس؟ امہ کھوتہ بوڈ طنز کیا گژھہِ آسن۔
رنجور کشمیری تہ کلیات مہجورک ذکر آو منزے۔ ونن اوسم بہ چھس نہ یتھہ پاٹھۍ تعریف کران یُس طنز بنہِ۔ میہ چھیہ نہ اپزۍ تعریف کرنس منز کانہہ دلچسپی۔
ٲخرس پیٹھ رنجور کشمیری سندۍ یم شعر:
ییتہِ روح ضمیر آزاد
آسن خیال آزاد
ییتہ سارنے کُنے واد
سٲری دوان پٔزس داد
اپزس نہ ییتہ چھپن جاے
تتہِ میانہِ کشیرِ دتہ جاے


c: text/html

text:
کاشرِ شاعری ہند ساروے کھوتہ بوڈ تحلیقی ادب چھہ سانین کاشرین زنانن ہند یمو پننس دۅکھس منز کاشرِ ادبچ شروعات کرمژ چھیہ۔ کشیرِ ہند عوام چھہ پتھ کالہِ غربتس منز اوسمت، فصل اوس اتھہ مورتھ کاشتکارن ننہ یوان، شین ریتن وندہ آسنہ کنۍ اوس نہ کینہہ وۅپدان، (از کل تہِ چھہ سورے نیبرہ پیٹھے منگناون پیوان)۔ ییلہ پنجاب بیتر جاین خوشحالی آیہ کاشرۍ لگۍ وندہ کین شین ریتن اور کن محنت مزور ِگژھنہِ۔ کینہہ آیہ تتہِ تہِ قرضس منز بندی بناونہ، کینہہ رودۍ وری وادن تمنے جاین، کینہہ آیہ نہ واپسے، کینژو انہِ تورے زنانہ۔ یہ صورت حال اوس ٹریجک، سانہِ زنانہ، جوان زنانہ، آسہ پتھ پیمژہ، سانۍ لکہ شاعری، وژن شاعری اگر دھیان دتھ پرنہ ییہ، یہ داستان چھیہ پورہ تمن منز درج۔
یہ کتھ چھیہ نہ کانسہ نقادن سانہ وژن شاعری متعلق ونۍ مژ، نہ چھیہ امہ رنگہ وژن شاعری پیٹھ نظر تراونہ آمژ۔ یہ چھہ میہ پنن مطالعہ کاشرِ وژن شاعری ہند۔ امہ قسمچ شاعری یوس زنانو دۅکھس منز کرمژ چھیہ بنییہ یہندِ دۅکھہ کس اظہارس سیتۍ سیتۍ یمن ہند شفا۔ شاعری کتھہ پاٹھۍ چھیہ پننہ محدود دایرہ منزہ نیرتھ اکھ بوڈ کارنامہ بنان، امچ مثال چھیہ یہ لکہ شاعری۔ یتھہ پاٹھۍ گیہ یہ وارہ وارہ اکھ شعری ٹرینڈ بنتھ تہ لگۍ سانۍ مرد تہ امی طرزچ شاعری کرنہ۔ یہ چھہ کاشرِ شاعری ہند زبردست گۅڈنیک تخلیقی دور۔ اسہ پزہ نہ یہ شاعری نظرانداز کرنۍ، صرف امہ موکھہ ز اسہ چھیہ یہ لوژ باسان، یہ شاعری ایپریشیٹ کرنہ خاطرہ چھیہ اکھ اکھ باتھ سنتھ پرنچ ضرورت۔
اتھ متعلق چھس بہ واریاہ کالہ پیٹھہ اکھ مضمون لیکھن یژھان مگر اکھ چھہ نہ میہ مضمون لیکھنی تگان، بییہ چھیہ نہ فرصت۔ سانہ لکہ شاعری ہند تخلیقی کردار (لکہ شاعری ہند تخلیقی کردار، رحمن راہی) چھہ نہ امہ کس معنہ ساویرس منز ۔ رحمن راہی چھہ ابہام تہ کثیر معنی ژھانڈتھ اتھ تخلیقی ونان، سہ ما آسہ بییہ کنہ روایتس منز تخلیقی آسنک مطلب، مگر سانہ لکہ شاعری ہند تخلیقی کردار چھہ یتھ کتھہِ منز زِ سانیو زنانو کتھہ پاٹھۍ چھہ اکھ ذاتی دۅکھ، بوڈ دۅکھ بناوتھ پیش کورمت تہ تہِ کرنہ اکھ بوڈ طبقہ شفایاب کورمت۔
صوفی شاعرن ہند سرمایہ چھہ نہ کاشرہ زبانی ہند تمام سرمایہ۔ تتھ منز چھہ واریاہ تکرار تہ تہ واریاہ بکواس تہ۔ مگر سانی لوکہ شاعری چھیہ نہ بکواس تتھ منز چھہ سون تواریخ، سانی دوکھ درد موجود۔ تتھ شاعری چھہ محبتہ چہ نظرہ وچھنک ضرورت۔

robotstxt: allowed

filter: keep


text:
واد رسالس منز چھہِ رفیق رازنۍ تہِ چھہِ کل پانژھ غزل چھپان۔ زہ شمارہ 3 تہ تریہ شمارہ 6 ہس منز۔ راز سندِ غزلہ کہ مقبولیتکۍ ٲسۍ واریاہ وجہ، یمن منز ویز، واضح زبان تہ خیال ورتاونک ہنر شامل چھہ۔ رازن کٔر شہر سرینگرچ زبان (تہ محاورہ) کاشرِ شاعری منز گۅڈنچہ لٹہِ متعارف یتھ متعلق کینژن شود کاشر اظہار آسنک دھوکہ لوگ یمن منز علی محمد لون تہ اختر محی الدین ہوۍ بڈۍ ادیب تہِ شامل چھہِ۔
رفیق راز سندِ غزلکۍ لفظ، پیکر تہ استعارہ سٲری ٲسۍ ویدۍ تہ برونہہ کنکۍ تہ صاف تہ شفاف یمن منز نہ کُنہِ شکچ تہ شبہچ گنجایش ٲس۔ آہنگ تہ ردیف قافیہ کنۍ تہِ اوس سہ تم زمینہ تیار کران یمن منز یاد روزنچ، زیوِ پیٹھ پھرنچ تہ بجایہ خۅد معنہ ساوۍ آسنچ صلاحیت موجود ٲس۔ رازن کرۍ کینہہ لفظ بار بار تہ رنگہ رنگہ ورتٲوتھ پننہِ شاعری ہندِ خاطرہ مخصوص۔ امۍ سندین عشقیہ تجربن ہنز ایمایت ٲس شاعری سیتۍ دلچسپی تھاون وٲلس امۍ سندس ہم عمر طبقس خاص طور پانس سیتۍ پکناوان۔
راز سنزِ شاعری منز چھیہ نہ کانہہ موضوعاتی دلچسپی نظرِ گژھان۔ امۍ سند زیادہ تر فوکس چھہ موجود ژہس پیٹھ تہ امی مجود ژہہ کہ درچہ منزۍ چھہ سہ انسانی تجربن ہنزہ ژھایہ تہ رایہ گاشراوان تہ تہِ کٔرتھ اتھ ژہس لازوال بناوان۔ راز چھہ پرن وٲلس بدل کنہِ دنیاہس منز منتقل کرنہ بجایہ تہندے دنیا گاشراوان تہ تبدیل کران۔ راز سندۍ غزلن دیت پرن وٲلس تمہ ساتہ تہِ یہ نہ تس دستیاب اوس۔ کینہہ شعر:
اکھ چشمہ جورۍ ٲس کراں زول راتھ تام
سۅے چشمہ جورۍ از تہِ سراپا مگر سوال
اکھ دما بیوٹھ میہ نش آرہ پلس پیٹھ تہ وونن
پوت نظر دی نہ یہ ردیاو میہ وونمس نہ کہنی
بہ زن یور کن پتھرِ پیومت کھلاڑۍ
ژہ زن ٲنتھہ روس ہالہ میدان ہیو
ژیہ چھے نا زنہے وۅش تہِ نیرتھ ژلان
ژہ تے چھکھ میہ ہیو عین انسان ہیو
گلابس ژھٹن زن چھہ گاشر سحر
کنڈس پیٹھ چھہ تارکھ تہِ لرزان ہیو
بہ زن گردِ اندر افق تا افق
ہوا زنتہ ازلے میہ زاگان ہیو
لامکاں وٲتھ کڈن فرمان بیاکھ
تالہ پیٹھ تھونم ظہرۍ اسمان بیاکھ
تار ییلہ سدرس لبو واتو اپور
ٲس وہرتھ آسہِ ریگستان بیاکھ
رفیق راز سنزہ چھیہِ زہ کاشرۍ شعرہ سۅمبرنہ شایع سپزمژہ – نے چھیہ نالاں تہ دستاویز۔ یمو منزہ چھہ گۅڈنکس ساہتیہ اکاڈمی ایوارڈ تورمت۔


text:
میٲنس اکس شعرس پیٹھ (تک بندی پیٹھ) کٔر اکۍ دوستن فیس بکس پیٹھ کمینٹ۔ شعر چھہ
متھ گوۆم لیکھہ غزل از بہ تہِ جانانا ہیو
مصرعہ طرحک چھہ وچھان دولہ میہ مشرانا ہیو
کمینٹ اوس گوم چھہِ ونان، گوۆم چھہِ نہ۔ میہ دوپ بہ ونہ یمن دۅن لفظن ہندس گرامرس متعلق کینہہ کتھہ یم نہ مثلا شفیع شوق سندس یا باقی گرامرن منز وننہ آمژ چھیہ۔ یہ چھہ گرامرک اکھ سبق۔
تم سٲری لفظ (فعل) یم ماضی چہ شکلہِ پیٹھ شخصاونہ یوان چھہِ، تمن منز چھہ عام طور اُم (واحد متکلم سندِ خاطرہ) جوڑنہ یوان۔ مثلا یم لفظ:
کۆر + اُم = کۆرم
بیوٹھ + اُم = بیوٹھم
پۆر + اُم = پۆرم
زول + اُم = زولم
یہ چھہ اصول۔ مگر اصولن چھہِ کینہہ استثنا تہِ آسان۔ وچھوکھ یم لفظ:
گۆو + اُم = گۆوم
آو + اُم = آُووم
دراو + اُم = دراوم
مگر اسہِ چھیہ پتاہ یم چھیہِ نہ صحیح شکلہ۔ یمن ہندِ بدلہ چھہِ گوم، آم تہ درام ونان۔ کیازِ؟ تکیازِ یمن لفظن منز چھہ پیٹھمہِ اصولک استثنا کٲم کران۔ استثنا تہِ چھہ اصولے آسان۔ یعنی اصولس اندر بیاکھ اصول۔ استثنا چھہ زِ یمن لفظن (ماضی فعل) اندس پیٹھ /و/ آواز یوان آسہِ تمن منز چھہ یہ عمل سپدان:
گۆو + اُم = گۆوم > گۆ (و+ اُ) م > گوم
آو + اُم = آُووم > آ (و+ اُ) م> آم
دراو + اُم = دراوم > درا (و+ اُ) م > درام
یمن لفظن منز چھہ /و/ تہ جوڑنہ ینہ والہِ /اُم/ لاحقہ ہک پیش ،حذف سپدان۔ یم چھہ غیب گژھتھ پتھ کن پننۍ اکھ نشانی تراوان، سہ گۆو یہ زِ اگر لفظس منز ژھۆٹ مصوتہ آسہِ، سہ چھہ زیٹھراونہ یوان۔ اتھ عملس چھہِ صوتیاتس منز فونولاجکل پروسییس تحت مصوتہ زیچھر ونان۔
یمن لفظن ہنز معیاری شکل چھہ گوم، آم، درام بیترِ مگر کنہِ کنہِ ساعتہ چھہِ اسۍ یمن ہنزہ غیر معیاری شکلہ تہِ بوزان۔ میہ ورتٲو پننس شعرس منز یہے غیر معیاری شکل۔ وجہ یہ زِ بہ اوسس اتھ شعرس منز لاپروایی (glibness) پیدہ کرُن یژھان یمہ کنۍ یہ لفظ تہ یہ مضون میہ اۆن۔ گوم بدلہ گۆوم چھہ آکورڈنیسس کن اشارہ یس اتھ شعرس منز غزلہ چہ جذباتیت دور تھاوان چھہ۔ یہ غزل یُس پیروڈی ہند عنصر ہیتھ چھہ، چھہ عام غزلہ چہ نرمی، نزاکژ، رنج تہ افسردگی، تہ ناسٹلجیاہس برعکس۔


text:
راجہ یوسف
احساسس ییلہ ززُر چھہ اژان فکرِ تہ عملہِ ہنزہ وتہ چھیہ شُروکراونہ یوان۔ انسان چھہ گاہے دۅلابن منز وۅتلان بۅڈان تہ گاہے سیکلین منز آب ژھٲرِتھ پانس تسلی دوان۔ احساس چہ رزِ ہے کوتاہ تہِ فکرِ تہ دیانکۍ شُروکۍ تراوو مگر ییلہ اندۍ پکیک تاریک ماحول سوچس تہ سمجھس پیٹھ کریہنہ پرتہ تراوان چھہ، ساروے طرفو چھہ انہِ گوٚٹے انہِ گوٚٹ لبنہ یوان۔ انسانی سوچ چھہ منجمد گژھان ۔
یہے عمل چھیہ سٲنۍ تہِ۔ جاناوار چھہِ توتہِ شام بانگہِ پیٹھ آلین اژان، مگر اسہِ گوٚو یہندِ کھۅتہ بتر۔ ژور چھیہ بجنے آسان گرِ کین چھیہ فکر لگان۔ اکھ اکھ بٲژ یُتے ونان «شُرۍ کونہ آیہ سکولہ پیٹھہ؟ خاندار کونہ پھیور وانہ پیٹھہ واپس یا دفتر کونہ گے ونہِ بند؟» تم دۅہ کتہِ رودۍ ییلہ اسۍ نصف رٲژن تام اورہ یور پھیران تھوران ٲسۍ۔ ادیب تہ دٲنشور ہوٹلن تہ کافی ہاوسن منز بہت بلیک ٹی چیوان چیوان کُنہِ خۅشک موضوعس پیٹھ بلۍ لمہ لم کران۔ گاہے نوِ تنظیمہ بناوان تہِ گاہے نوین انجمنن ہنز داغ بیل تراوان۔ وندہ رٲژن تہِ کینہہ گامہ یاوہ چھکڑس کھستھ شہرہ ٹاکی، نایٹ شو وچھتھ یوان۔ اڈور تہ زز بٔڈہ ریتہ کالہِ کپر ژادرِ تھپھ دوان تہ کنہِ ہنا شاند دتھ بونہِ شہجارس نندراہ تراوان۔
سانہِ گامچہ ناگرش صٲبنہِ بونہِ تل ٲس لوکو کینہہ نشانہ تھٲوتھ پننۍ پننۍ جاے رٹمژ۔ ماہ کالس ٲسۍ اتھ بونہِ تل نصف رٲژ تام کتھا کتھا کران تہ پتہ اتھ بونہِ ہوہس لراہ ترٲوتھ مدرۍ تہ میٹھۍ خواب وچھان۔ کُس تہِ موسم ٲسۍ زِ ہے، چاہے وندہ ٲسۍ زِ ہے یا ریتہ کول، ہرد ٲسۍ زِ ہے یا سونتھ ،لُکھ کتہِ ٲسۍ گرن منز بیہان۔۔۔ منزی گوٚو پٲنژم موسم پیدہ، یمۍ باقی ژۅشوے موسم نینگلِتھ نی تہ رود کُنے ہنو مانن جن ہیو۔
صبح ہیوٚتن دۅہے کہہِ بجہ پھۅلن تہ شام ژورِ پانژِ بجہ گژھن۔ دپھ مندنینے گوٚو شام۔ باقی ۔۔۔ راتھ، سیاہ راتھ، خوفناک راتھ۔ جاناوارن برونہے انسان گرن منز أژتھ زنتہ قید گژھان۔ یمن گرن منز شرۍ چرۍگِشہ سیتۍآسمان ستے گز والان ٲسۍ تتہِ گوٚو دم۔ ہمسایہ گرس ہے کانہہ بیمار اوس آسان، راتۍ راتس اوس سورے محلہ اکۍ سے زنگہِ پیٹھ آسان۔ وۅنۍ ہے کُنہِ گرس ٹھس چھہ گژھان ہمسایہ بجلی بند کٔرتھ ژھۅپہ دم کران، صبحس کھوژ کھوژی معلوم کران زِ رات کیاہ دلیل ٲس۔ اکھ اکس پیٹھ یُس اعتماد تہ یقین اوس سہ گوٚو یکوٹہ چھلہِ چھانگرِ۔ ہر کانہہ بییس کُن تلۍ تلی وچھان۔ پریتھ کانہہ بُتھ زنتہ بدلے بدل باسان۔
کلنڈرن گے ورق ژھینان، تہذیبس، تمدنس گیہ ترہ پچِہ۔ بونہِ باغن گوٚو تہراج، نوِ نوِ بستی گے بسان، شہرن تہ گامن لوٚگ وسجار۔ ٹی وی چینلو سیتۍ گوٚو دنیا انٹۍ ژکس سُمب، دنیاہچ کۅس کتھ روز کھٹتھ۔ ہمسایہ گرس منز کیا گوٚو راتھ تہِ بوز تمی ساتہ بی بی سی پیٹھہ نتہ ہوو کُنہِ ٹی وی چنلہِ ویستارہ سان۔ گندنہ چین جاین بنیاے شاپنگ کمپلیکس، سینماہن تہ ہوٹلن شفاخانہ۔ شفاخانہ ٲسۍ ضروری تکیازِ دل راونچ تہ ٹینشن چہ بیمارِ گے عام، پریتھ بُتھس چھہ زردیر۔ وۅں ہے کانہہ بتھہِ وۅزل تہ بوٚرت چھہ باسان تس دلکۍ دٲدۍ اندری سۅسر کوٚرمت۔ بُڈن ہند حال سپد زیادے خراب، یمن اوس صبحٲے اورہ یور نیرنس عادت تہ شامن ٲسۍ ژیر تام کھہن تہ وارین نظرِ گژھان، نتہ بونہِ شیہجارس ترُف گندان۔ تمن لج زنگن یہ دپۍ زِ تہِ لورِ ژٔنڈ ہش۔ گرن منز کتہِ وۅنۍ آرام تہ سکون۔ تتہِ چھیہ وۅنۍ نۅشہ شُرین سیتۍ ٹریو ٹریو کران۔ اردو، انگریزۍ تہ کوشُر لوگُکھ یکوٹہ پاکس، سۅے نعمت چھہِ زا شُرین کھیاوان۔ تم نہ رودۍ کاشرۍ تہ نہ پٲرِم۔ پننۍ پہچان تہِ رٲوکھ۔
نوین مندورین آو فرشہ فروش کرنہ مگر سیتی آیہ دارین تہ دروازن سیخہ پنجرہ لاگنہ، زنتہ پریتھ کانہہ گرہ جیل خانہ۔۔ ۔خیر کتھ ٲس چلان بُڈہ سنز یُس اتھ گرس منز دم پھُٹ گوٚمت چھہ۔
سونتکۍ سنگر پھلۍ۔ ہوا ہیوٚتن خۅش یووُن ہیو باسُن، جاناوارن ہند چرۍگیش اوس صبحٲے زنتہ ماحولس نندرِ وزناوان۔ دۅہ ہیتِن بڈنۍ ہی۔ بستی زن کوٚڈ کاڑ ہیو۔ لوکو ہیوٚت گرو نیبر نیرُن۔ مگر۔۔۔ مگر امہِ برونہے گوٚو بٕڈہ غیب۔ سٲری چھہِ پریشان۔ دید چھیہ گُلۍ موران۔ ٹوٹھ گوٚو سٲرۍسے ژھانڈنہِ۔ نۅشہِ دوٚپ جانے گوٚو۔ تم سوزۍ رینکو تہ پنکی ماتامال۔ اصل اصل چیز تھٲوِن قلفس تل۔ بڈۍبڈۍ چیز تٲرِن سٹور کُٹھس منز۔ یوٚتام گٲمۍ گام دراو بُڈس ژھانڈنہِ توٚتام تھٲوۍ نۅشہِ سٲری چیز رژھرتھ۔ تس اوس یقین بُڈس آو خبر کتہِ نس ٹاس۔ یتھے لاش گرہ واتہِ لوکھ متھن سورے گرہ۔ پتہ روزِ نہ کانہہ چیز پننہ شایہ۔
ٹوٹھ تہ دید چھہِ گٲمۍ گامس ژھانڈان مگر بُڈہ لوٚبکھ نہ کُنِہ۔ ٹٲٹھس پیوٚو کیہتام خیال تہ سہ لاریوو گامہ نیبر ناگرش صٲبنس بونہِ باغس کن ییتہ سہ پتھ کالہِ اکثر بابس سیتۍ شیہجارس بیہان اوس۔ وۅنۍ ٲس بونہِ باغس منز صرف اکھ بونۍ روزمژ۔ ٹٲٹھس پتہ پتہ ٲس دید تہ دیدِ پتہ پتہ سورے گام۔ ٹوٹھ ییلہ گام ہیتھ بونہِ تل ووت بُڈہ اوس بونہِ سیتۍ لراہ ترٲوتھ مگر ٲس اوسس یلہ۔ ٲسس منز بچیمتۍ برونہم زہ دند ٲسس نیبر کنُے۔ سٲری گے دم پھٹۍ زِ بُڈہ چھہ شیہلیومت۔ کھوژۍ کھوژی گوس ٹوٹھ برونہہ کُن۔ دیدِ ہیژٲے زورہ ودن کریکھ دنۍ مگر ٹٲٹھۍ ہوونس اونگجہ سیتۍ ژھۅپہ۔ تمۍ اوس بُڈس دلس پیٹھ اتھہ تھوومت۔ ہیوٚر کُن دِژن نظراہ۔ بونہِ ہندۍ پنہِ ؤتھر ٲسۍ زنتہ ہوہچہ تالہِ پیٹھ شولہ ماران۔ لوکو ہیژاو برونہہ برونہہ پکُن مگر ٹٲٹھۍ پھیلایہ نرِ۔
«نہ نہ ۔۔۔ نسا ہے میٲنس بابس مسا کریو کینہہ۔ یہ ہسا شوٚنگ خبر کیتۍ کٲلۍ۔ امس دِیو سا شۅنگنہ۔ واے میون بابہ تہ بونہِ شیہجار۔ ہے شاید ہسا پھیور قرنہ۔ کنہ یگ بدلیوو۔ ٹٲٹھس اوس اوٚش زنتہ ٹارین پیٹھ۔ بُڈس ٲس مس نندر۔ وٹھن پیٹھ اوسس شُرۍ سندۍ پٲٹھۍ اسُن۔ زن اوس کمن تام یارن سیتۍ شُرۍ باشہِ کران۔
زمرے:افسانہ


text:
فرما:خٲر مَقدَم
خٲر مَقدَم!
اَسلام عَليكُم تہٕ پرَٛنام! مِثال . مےٚ وُچھ تُہٕنٛزٕ شَرکٔژ تہٕ چھَم یَژھ تۄہہِ خٲر مَقدَم کَرنٕچ۔ وۄمید چھَم زِ تُہؠ کٔرِو وِکیٖپیٖڈیاہَس پؠٹھ اَصٕل کٲم۔
- تُہؠ ہؠکِو مَدَتھ یِمَن جایَن حٲصِل کٔرِتھ:
- اَگر تۄہہِ چھِو کێنٛہہ سَوال، اَسہِ چھَ اَکھ مِلَن سار جاے ییٚتؠن تُہؠ تَجُربہٕ دار رُکنَن نِشہِ مَدَتھ ہؠکِو حٲصِل کٔرِتھ:
وِکیٖپیٖڈیاہَس پؠٹھ چھِ 2٬265 مَضموٗن دٕستِیاب یِم رَضاکار صٲرِفَو تَخلیٖق چھِ کٔرؠ مٕتؠ۔ اَگَر تُہؠ تہِ چھِو یَژھان مَضموٗن تَخلیٖق کَرٕنؠ۔ تَتھ خٲطرٕ کٔرِو گۄڈَے تَلاش سُہ مَضموٗن مُمکِن چھُ سُہ مَضموٗن ہیٚکہِ دٕستِیاب ٲسِتھ۔ اگَر سُہ مَضموٗن درٛاو نہٕ تَلاش کٔرِتھ تیٚلہِ کٔریَو بۄنہٕ کَنہِ مَضموٗنُک عُنٛوان دَرٕج تہٕ کٔریَو صَفہٕ تَحریر۔
مَہَربٲنی کٔرِتھ تھٲوِو یاد دَستخَط کَرُن بَحَث صَفَن پؠٹھ یِمَو (~~~~) سٟتؠ؛ یِم بَنَن تُہُنٛد ناو تہٕ دۄہٕچ تٲریٖخ۔
اؠڈِٹِنٛگ مُبارَک!


text:
شکیل الرحمان
گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق مزاج تہِ۔ توے تراوٮن اکھ ز ہ وۅٹہ سیٹس بیہنہ خاطر ہ۔ اتھ سیٹس بہِت لڑکی تروو یہ دارِ کُن۔
گٲڑۍ دراے تہ یہ اوس ملہ کھاہس کُن مُدے گنڈتھ کتھ تام پیرِ س سنیومت تہ گردن ٲسس گاڑِ ہندس گُماوس سیتۍ پھیران۔
ملہ کھاہن چھہ حضرت امیر کبیر میٖر سید علی ہمدانی ؒ سندِ وقتہ پیٹھہ ہتہ بدٮن ؤرٮن ٲنتہ روٚس مۅردن ہند ٲخری قیام گاہ بنتِھ شہرک منفر د تہ وسیع قبرستان آسنُک شرف حاصل کوٚرمت۔ مگر پتمٮن کینژن ؤرٮن یمہ رفتارہ جوان کیو بزرگ،زنانہ کیو بچہ گولٮن تہ بمن ہندۍ شکار سپدۍ تمۍ دیت لۅکٹٮن لۅکٹٮن ملہ کھاہن جایہ جایہ زنم۔ یمے وٲناکھ خیال ٲسۍ امۍ سندس ذہنس منز وۅتلان یم گاڑِ ہندِ لر ہش گژھنہ سیتۍ چھمبۍ گے۔
امۍ ہیٚژ تلۍ ٹارٮو لڑکی ہندٮن دۅگلٮن اتھن سام۔ پلو پۅشاکہ کنۍ جان گر چ لڑکی مگراتھہ نرِ ژھرے۔ اکھ زٲوج وٲج دچھنس اتھس منزۍمہ اوٚنگجہ لٲگتھ ۔ وچھ کیاہ چھیہ امس دۅگلس اتھس یہ وٲج سجان ۔ زیور گژھِہ سجُن تہِ۔ یم خیال وۅتلانے گوٚو یہ بڈ ہ متٲثر۔ گنڈتھ تہِ چھُس نہ۔ خۅش گوٚو اوٚنگج چھس خٲلی۔
ڈرایورن دِژ اچانک بریک۔ سوارِ گے بیدار تہ داریو کنۍ ہیوٚ تکھ وجہہ ژھانڈن۔ ظاہر اوس ییتہِ کیاہتام سپدمت۔ پولیس اوس گاڑٮن رکاوان۔برونہہ کُن ٲس سڑکھ وٲناکھ باسان۔ زندگی ہندۍ آثار زنتہ واریاہ کالہ پیٹھہ اور کُن ٲسی نہ۔گاڑۍ واپس پھِرتھ کٔڈ ڈرایورن گاڑۍ کمہ تام اند رمہِ بَڈ کوچہ کنۍ۔
یاتہ چھہ بم پھوٚٹمت نے تہ چھہ کُنہِ بنکرس حملہ گوٚمت۔ مگر اسہ بوز نہ کانہہ تہِ یژھ آواز۔ او ، یہ آسہِ کھڑا کھڑا کریکڈاوُن لوٚگمت۔ وچھ بہ کمن غۅتن گوس۔
یہ چھہ وۅنۍ سانہِ زندگی ہند حصہ بنیو مت۔ آسہِ کینہہ گوٚمت۔ وۅنۍ کیاہ یوت سنُن۔ پگاہ پرو اخبارس۔
امۍ ترٲولڑکی ہندس بُتھس یہ زٲنتھ نظر زِ امس ما چھہ رنگ ڈوٚلمپ ُت۔ یا یہ ما پتہ چھہ وۅدنہِ والۍ سیٹس بہت گژھان۔یۅسے سوارۍ گاڑِ منز وسان ٲس تسۍ اوس بی، ایس، ایف وول پلون دنن دِتھ اتھہ پھرتھ سٲرسے ساران زِ کانہہ ہتھیار ما چھس سیتۍ تہ دور گژھتھ گاڑِ پیارنُک حکم دوان۔
سۅ گژھِہ نہ مجبورا میانۍ سیٹ کٲنسہ بزرگس پیٹھ رحم کٔرتھ زٲنتھ مٲنتھ دِنۍ۔کھڑا پییم سفر کرُن۔ وُنہِ چھَم امس روزن جاے تہِ پرژھنے۔ تہ یہ تہِ زِکِژمہِ تانۍ چھُن پوٚرمت؟ افسری کتھ محکمس منز چھیہ کران، بیترہ؟ رٔ ژ لڑکی چھیہ، شریف، بوٚرُت بارتہ سجونۍ۔ یمنے گۅتن اوس زِ گاڑۍ وٲژس برونہہ کُن۔ بییہ کٔر ن سیٹس بٮہنچ بامبر۔ گاڑۍ نیرنہ سیتۍترو سوارٮو پھرٮکھ۔ کینہہ ٲسۍ پولیسس تہ کینہہ لیڈرن میٚژ بزان۔کٮنہہ تلاشۍ ین تہ کریک ڈاونن ہنزہ دلیلہ اکھ اکس ونان۔ مگر یہ اوس بوٚرُت بار آیہ لڑکی شکریہ کٔرِتھ سیٹس بیوٹھمت۔ اند رۍ اوسس سخ گلہ زِ امۍ پرژھ نہ میہ شناختی کاڑ اوسیا۔ یمو ما ووٚنوُ اولہ دولہ کینہہ۔ مگر پرژھہِ کیازِ ؟یہ کیا رشتہ دار چھا؟ بییہ تہ یہ چھیہ نہ ژھۅٹہ کھر تتھۍ گے کتھا۔ پرمژ لٮچھمژ افسر۔ یہ سوچتھ ترٲون تلۍ ٹارٮو بییہ اکہ پھرِ امۍ سندٮن اتھن نظر۔ پزۍ پاٹھۍ چھِہ دِل نوان۔ خبر کتھ گرس لگہِ ۔ہرگاہ بانہ تہ پلو چھلن، یم گژھنس خراب۔ وچھ میہ کیاہ زن زانن۔ کنڈیکٹرن لٲگۍ پونسہ رٹنۍ۔ ساروے ہیٚژ چندن ژھٲنڈ دِنۍ۔پننہ ژور کڈِتھ لوٚگ یہ تلۍ ٹارٮو لڑکی وُچھنہِ یۅس پرسس ژھٲنڈ دوان ٲس۔ ژکہ ما چھہ نہ امس پونسے۔ توے چھس یوت کال پونسہ ژھانڈنس لگان۔ہرگاہ ونہِ بہ دمس۔ اکس اکھ بکار یُن چھا گۅناہ۔ مگر امس کیازِ آسہ نہ پونسہ۔ پھٹوٹ آسہِ ژھانڈان۔امۍ کڈۍ پرسہ منز حلمس کٮتھ واریاہ دواہ پتہ ، اڈۍ ٲسۍ تاز ہ تہ اڈۍ اڈ ہ پرٲنۍ۔ بہ لو ہ نہ ز ہ پونسہ تہِ۔ یہ توٚگم نہ بوزُن یے وار ہ تہ کار ہ ڈاکٹر چھیہ۔ انرجی دواہ چھِن اوے سیتۍتھاوۍ متۍ۔یہ اوس سام ہٮوان زِ کانہہ دواہ ما آسٮس ویٚود۔ اکھ دواہ توٚگُس بوزُن یہ ٲسۍ جوان نشہ خٲطر ہ کھٮوان۔ گۅڈہ چھہ نہ ازکٮن جوانن ہند فکری تران کُس کیاہ دواہ چھہ کھٮوان ۔ میہ چھہ حال حالے وُچھمت اکھ لڑ کی چھیہ نشہ خٲطرہ بوٹ پٲلش کھٮوان۔ اکھ ڈبہ اکہ وقتہ۔ امس پییہ نظر۔لڑکی کوٚڈ پرسہ منزہ پھٹوٹ ۔ تس اوس تلۍ ٹارٮو وچھان فکرِ توٚرمُت۔ڈاکٹر! توتہِ چھیہ نہ۔ یے چھیہ وار ہ تہ کار ہ دواہ کھٮوان۔ ڈرگ اٮڈِکٹ توے چھیہ نہ کٲنسہ سیتۍ کتھ کران۔ نے اوسس یوت گژھتھ تہِ خوف بتھس پیٹھ لبنہ یوان۔ امس اوس افسوس زِ یہ رود اکس نشہ آور لڑکی تعریف کران۔ پرژھِہ میہ گاڑِ ہندِ اند رۍ نیرنُک وجہہ۔ دِل اوسس وۅٹہِ زِ امس سیتۍ کر ہ ہا دربار۔یہ گٔژھ کُنہِ جایہ افسر آسنۍ۔ امس نے امکۍ غمے چھہِ۔ نے چھَس بُتھس پیٹھ خوفچ کا نہہ شکن تہِ ۔ یہ کیا گے لڑکی بوٚرُت بار، کلہ ژٔٹ، نتہ وُچھتہ با قی سوارِ کیاہ چھیہ اکس اکھ سیتۍ اتھ پیٹھ فضول تبصرہ کران۔ اپۍ، بُزدل۔ یمے کرن سۅچھ۔
اندرم سڑکھ خام آسنہ کنۍٲس گاڑۍ دچھنۍ کھوفرۍ لاینہ یوان۔بجہِ سڑکہِ پیٹھ وٲتِتھ گے تمہ وِزِ ساریۍ سوارِ پریشان تہ ہنا تہرییہ ییلہ ڈرایورن گاڑۍ اند کُن کھڑا کٔر تہ سڑکہِ پیٹھ استاد ہ بی،ایس، ایف والۍزنانن تہ بزرگن ورٲےباقی جوان نرِ تھوٚد تُلتھ بۅن وسنک حکم دیت۔ امۍ کٔر لڑکی یہ ؤنتھ سیٹ حوالہ زِ
امۍ گٔنڈ لڑکی ہندٮن اتھن مُدے۔ دواہ کھٮنہ سیتۍ چھُس پھۅکھ کھوٚتمت۔ سیٚود چھہ ننان۔زردیار چھُس ٹاکار ہ لبنہ یوان۔ خون چھس دوٚد مت۔ میہ با سا ن اندر چھُس دواہن ہندمُشک کھسان۔ میہ زن آو یوٚ تتھ تہِ۔ امۍ سنزہ نظرہ آسہ وۅنۍ پر سس مُدے گنڈتھ۔ لڑکی پھِر امس کُن گردن۔ ٲمۍ لوگ نٮبر کُن وچھن زن تہِ لڑکی کانہہ اہمیت چھیی نہ ۔دَواہ او ٚک طرف ترٲوتھ اوس یہ امۍ سنز روزن جاے زاننۍ یژھان مگر کرہِے کیاہ؟ پرژھہا کتھ پاٹھۍ۔ اکھ وۅپرلڑکی، سہ تہِ ڈرگ اٮڈکٹ۔ امس کیاہ ہرگاہ اگاد ِگیس کس کریس پژھ۔ بادشاہن ووٚنمت ہوٚس چھا متیو مت سہلے چھہ، میہ دوٚپ زنانہ ما متییہ۔ میہ باسان گامہ چھیہ روزان۔ لڑکی کوٚڈ لۅکٹ دواہ پھوٚل تہ ترووُن ٲسس منز۔ آبہ وغٲر نٮنگہ لووُن۔ ہے بہ پرژھہاس دواہ کھٮنک عادتھ کیاز چھےُ؟ خبر مشورہ ما پرژھٮم بہ کِتھہ ہٮکہ دواہ ترٲوتھ۔ چھناسلاہ بہ پرژھس۔ ہے کرِ کیاہ گامن منز ازکل بسُن چھا یتھے؟اکہ دۅیہِ لٹہ اوس یہ گام کُن کھوٚتمت امۍ وچھہ سنسان ، صرف وردی والۍ گتھ کران ۔یم پننہِ شہرکۍ نہ آسنہ کنۍ خو فچ علامت باسان ٲسۍ۔ امۍ پرژھُس لۅتی۔
’’ دواہ کیازِ چھِو کھٮوان؟ گژھِہ نہ کھیٚون۔‘‘
یہ آواز درایی نہ نٮبر ۔یہ گییہ اندری نٮنگلتھ ۔ امس توٚگ بوزن تہ جوابس پیاریو نہ کینہہ۔
دواہ کھیٚیہ نہ تہ ادہ کیاہ کرِ؟ گامن منز بسُن چھا یتھے۔ شامہ پتھ کُن چھہِ مرد ترہران وۅنۍ چھیہ نہ زنانہِ ہنز کتھے۔دل آسٮس راوان تہ شامہ پیٹھہ فجرچہ بانگہِ تام آسہِ بے قرار روزان۔ کُس قرار یِیس؟ آسہِ اکس دارِ تل گا ہے ژرہ نظرہ دِوان تہ گاہے بییس دارِ تل۔ یہ بے قراری آسٮس گاش پھۅلنس تام روزان۔ پر ژھس ہے تہ پرژھس کیاہ؟ہر گاہ امۍ سوال کوٚر” میون وجود چھا ظلم تہ جبر برداشت کرنہ خٲطرہ ۔ ہرگاہ نہ
تیلہ کیازِپریتھ وزِ زنانے پیسنہ یوان؟ شام سپدانے کیازِ زنانہِ پنن پان غیرمحفوظ باسان۔ تراوِ اکہ طرفہ نظر تہ وردی والۍ محافظ چھِس پلو ژٔٹتھ نٮتھہ نوٚن کِرتھ دٲیرس منز رٔٹتھ ہلکٲرۍ ہی لتھوان۔تراوِ بییہ اندہ نظر تہ نِیس پنُن لٲگتھ مصیبت منز کڈن وول سارنی بٲژن کھش کٔرتھ ژادرِ تل دم پھٹۍ کٔرتھ۔ یم ویراگ آسنس شامہ پیٹھہ سحرس تام وٲنج دُبہ پھران تہ بے قراری ژھرٹہ ژھرٹھ کر ناوان۔ یہ سونچتھ و ٚوتھ امس اوٚش دَدرایہ۔
یہ اوس اتھۍ سوچس منز زِ امس پییہ نٮبر کُن نظر۔ لڑکی ٲس تیز تیز قدم تلان سڑکہِ اپور کُن تران تہ گییہ لکہ ہجومس منز شروٚپتھ۔
زمرے:افسانہ


text:
کاشرۍ ناول ہیکوکھ اسۍ اونگجہ ٹینڈٮن پیٹھ گنزرتھ۔ ناول نہ آسنک اکھ وجہ چھہ کاشرچ خاندگی نہ آسنۍ۔ ناخاندگی ہند بوٚڈ وجہ چھہ کاشرۍ سنز پننہ زبانۍ منز کام چلاو کتھ باتھہِ علاوہ عدم دلچسپی۔ غزل یا نظم ہیکہ اکھ شاعر بییس شاعر سندِ خاطرہ لیکھتھ، مگر ناول چھہ وسیع ریڈرشپ منگان۔تہ اتھۍ سیتۍ سیتۍ لیکھن والۍ سنز ریتہ وادن بلکہ ؤری وادن ہنز محنت۔
ابتدایی ناول آیہ تتھ وقتس منز لیکھنہ ییلہ ترقی پسندی ہندِ بہانہ واریاہ پرۍ متۍ لیکھمتۍ لوکھ کاشرس ادبس کن آیہ تہ اکھ خالی میدان برونہہ کنہ وچھتھ نظر انداز کرنہ آمتۍ امکانات بدِ کڈنہِ لگۍ۔ اتی آیہ دود تہ دگ (اختر محی الدین)، گٹہِ منز گاش (امین کامل)، اسۍ تہِ چھہِ انسان (علی محمد لون) ہوۍ ناول برونہہ کن۔ امہ پتہ کٔر خاص کر غلام نبی گوہرن کینہہ ناول لیکھتھ لوکن ہند توجہ اتھ صنفس کن پھرنچ کوشش۔
کینژن ناولن ہندۍ اقتباس چھہِ پیش۔ گٹہ منز گاش ییہ وارہ وارہ مکمل طور پیش کرنہ۔


text:
ہردے کول بھارتی
اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن انسان۔ ادہ سہ دۅہ تہ یہ دۅہ۔ تنہ ووتس برابر اسان۔ ییلہ تہِ ہنا تھکھ چھُس گژھان، ہیرہ پیٹھے چھہ بۅن زمینہِ پیٹھ نظر تراوان۔ کینہہ نتہ کینہہ چھہ اسُن لایق ضرور چلان آسان۔ نیلہ چھیس گژھان اسۍ اسۍ۔ پانس چھہ پانے متھہِ متھہِ دوان زِ انسان دپتھ کیا چیز چھم تخلیق کورمت۔
یمنے تخلیقاتن منز دراو اکھا، یس دپان اکبر۔ اکبر دپتھ گوٚو مغل۔
یہ دپز تہِ مغل اعظم۔ دپان چھہِ نا مغل ڈیشتھ گژھہِ فارسی پھورُن۔ یہ اوس تموے منزہ اکھ یس ڈیشتھ فارسی پھوران اوس نہ۔ وۅں گوٚو آسان کانہہ بیربلا یس پھوران چھہ تہ یۅہے چھہ حقیقتا راج تہِ کران، مگر سۅ دلیل چھیہ وکھرہ۔
یتھہ پاٹھۍ دیس اکہِ دۅہہ ہنگہ منگہ خیال آو، بالکل تتھے پاٹھۍ آو اکہِ دۅہہ مغل اعظمس تہِ اچانک خیال تہ پرژھن بیربلس۔ «بیر بل، دپان جوٚٹھ گوٚو پادشاہ!»
بیربلن بوز تہ دیتُن کنہ ڈول۔ جواب ٲسس پے، پوٚز معاملہ اوس ہنا نوزک پہن اوہ کنۍ زونن کٔلس ڈیوٚل لاگنُے جان۔کتھ ڈٲلتھ ووٚتھس۔ «جہاں پناہ میہ زن باسان یہ تان سین چھہ وۅنۍ بیہ سۅرگیٚوان۔ کروس نا وظیفہ بند؟»
کتھ بوزتھ آو ستمہِ اسمانہ دیس ٹھاہ ٹھاہ کران اسُن۔ پوٚز دیہِ سند اسُن، صرف بوز دوتاہو تہ مغل اعظمن نہ کینہہ۔ معمولی راجواڈہ تہِ چھہِ ترکۍ انسان تہ مغل اعظم سنز چھیہ نہ کتھے۔ تس توٚر فکرِ زِ بیربل چھہ کتھ ڈالان۔ تس رود کانہِ تل تہ ہنا بتھ ترکُر کرتھ ووٚتھس: «بیربل ژہ چھکھ کتھ ڈالان تہ یہ چھہ نہ شاہی آداب۔»
بیر بلن ژھُن مغل اعظم سند موڈ وچھتھ کلہ بۅن مگر مغل اعظمن پھیُر پنن سوال دبارہ۔ «بیر بل دپان جوٚٹھ گوٚو پادشاہ؟»
«جناب گوٚو ہے تہ تتھ چھا کینہہ شک زِ۔» بیر بلس ژوٚل ہکہ نیرتھ کینژھا زوہ لرزہ تہ کینژھا نوکری ہندِ امارہ۔
«اچھا؟» اکبرن کٔر بیربل سندس جوابس پیٹھ حیرانی ظاہر۔ «ییلہ جوٚٹھ پادشاہ گوٚو تیلہ کم چھہِ اسۍ، مغل اعظم کُس چھہ، کیا چھہ تیلہ؟»
«حضور تۅہۍ تہِ چھو پادشاہ ہے۔ تاجدار ہند۔» بیر بلن کٔر نار ژھیوراونچ کوشش۔
«تہِ کتھہ پاٹھۍ بنہِ؟» اکبرن کوٚر بییہ سوال تہ ہیرِ آو ستمہِ آسمانہ دیس بییہ ٹھاہ ٹھاہ کران اسُن۔ سہ اوسا بیربل سنزِ بے بسی پیٹھ اسان کنہ اکبر سنزِ بیوقوفی پیٹھ، کنہ دۅشونۍ پیٹھ، اتھ متعلق ثیقہ ونن چھہ ناممکن۔ دیہ سند اسُن، دیی ہیکہِ جواب دتھ!
امہ پتہ کٔر بیربلن پننۍ گردن تہ نوکری بچاوۍ بچاوۍ تہ شاہی آدابن ہندس تدبرس اندر اندر روزتھ ؤلتھ مٔلتھ تس یہ سمجھاونچ پورہ پورہ کوشش زِ جوٚٹھ کتھہ پاٹھۍ گوٚو پادشاہ، تہ بییہ یہ زِ جوٚٹھس تہ مغلس چھہ نہ پانوٲنۍ کانہہ تضاد۔ پوٚز مغل اعظم! شکھچ گژھہِ نہ گنجٲیش روزنۍ۔ تس یوٚت تام نہ ثیقہ ثبوت آسہِ ہے توٚت تام ما مانہِ ہے سہ۔ کافی خۅشکیتھ کھسنہ پتہ کٔر بیربلن ہٲرتھ ژھۅپہ تہ مغل اعظم ووٚتھس ہنا سختی سان۔ «بیربل ہفتچ چھے مہلت۔ ہفتس اندر اندر یزِ ژہ یمہِ سوالک ٹھوس جواب ہیتھ دربارس منز زِ اگر جوٚتھ پادشاہ گوٚو تیلہ کم چھہِ اسۍ؟»
مغل اعظم سند حکم بوزتھ آو ستمہِ آسمانہ دیس ٹھاہ ٹھاہ کران اسُن۔ نیلہ گٔیس اسان اسان۔ مگر بۅنہ گٔیہ بیربلس فرمان بوزتھ گلہِ زیو تہ نٹان نٹان دراو کور نش بجٲوتھ گرہ کن۔
تراوۍ تون یہ سونچس سیتۍ۔ یپارۍ آو ستمہِ اسمانہ دیس بییہ اچانک خیال ۔ دے گوٚو دیی۔ مشتھ چھس نہ کینہہ گژھان۔ سونچا کوٚرن۔ دوٚپن «ہتا یہ انسان بچارہ یوت چھم اسناوان۔ سورے تھکن تہ سٲرے تلخی تہ کریچھر چھم مشراوان۔ اسنز یہ صلاحیت پزِ تسلیم کرنۍ۔ کینہہ حوصلہ افزٲییا پزِ امس کرنۍ۔» دیہ سنز دیہ کتھ۔ تسند خیال ینُے یوت زِ زبردست اہتمام سپد۔ اتھۍ منز سپد انسانس فرمان جاری زِ اشرف المخلوقات چھکھ!! پوٚز ژکہِ انسان دیَن پننہِ اسنہ خاطرہ بنوومت۔ تتان تہِ زیری تہ ترنان تہِ زیری۔ میونڈ کھنڈ گوس زیادہ پھٹنس یوان۔ اشرف المخلوقات آسنچ سند وچھتھے زن آس مژر۔ مونین تٔھون نہ میژ کُنہِ۔ گرا دوٚپن پنزۍ سند اولاد چھس تہ گرا دوٚپن دے کیا تہ بہ کیا۔ سے گوس بہ تہ بے گوس سہ!! زندہ باد تہِ کوُرن پانے تہ مۅرہ باد تہِ۔ زندہ روزنہ چہ ییژہ سبیلہ کجن، تمہ کھۅتہ زیادہ کجن مرنہ چہ۔ یتھے ترییم عالمی جنگ لگہِ مرن والین ہند تعداد روزِ فی منٹ اکھ کرور۔ یی ییلہ دیَن بوز تہ اسۍ اسۍ گٔیس نیلہ۔ پانۍ پانس کوٚرن مرحبا زِ نمونا بنووم!
یموے نمونو منزہ اکھ نمونا چھہ مغل اعظم۔ یہ مغل اعظم کر تہ کتھہ پاٹھۍ سپد رحمت حق تہِ چھہ سارنے پتاہ مگر بیربل کتھہ پاٹھۍ سپد سۅرگواس تہِ چھیہ خالے کٲنسہِ ترکِس خبر۔ سپد یہ زِ بیربل یُتھے کلہ نوٚمرٲوتھ گرہ کُن دراو یہ فکر لٔجس أتھرِ ہندۍ پاٹھۍ اندری کورنہِ زِ ہفتہ ختم گژھتھ کیا دمہ ستمہِ دۅہہ پادشاہس جواب۔ نہ اوسس ژلنس وار تہ نہ گلنس وار۔ امی فکرِ کوٚرنس سکوت۔ نہ رودس کھینس رغبت تہ نہ چینس۔ اصل نا آبہ دانہ مۅکلیمتۍ! کھییہ ہے کسندِ مالہ پیٹھہ۔ بیربلس مۅژیاو یہ دپۍزِ تہِ کونڈے یوت۔ رسہ رسہ دۅہ گٔیہ نکھہ یوان تہ سیتی گوٚو رسہ رسہ بیربل تہِ زوہ رنگۍ پتھ پتھ گژھان۔ ٲخرس آو سہ دۅہ تہِ یمہ دۅہہ بیربلس جواب ہیتھ دربارس منز پیش اوس سپدُن۔ سٲری دربارۍ کیہو امرا گٔیہ سلہِ پیٹھے یمہِ چاوہ دربارس منز حاضر زِ از ہا نیرِ بیربلس سٲرے کٲکل تہ بیربلن تہِ کوٚر پننہ جایہ فیصلہ زِ ژلنہ کھۅتہ چھہ گلنُے بہتر۔ سیدِ سیوٚد دمہ پادشاہس جواب۔ ادہ پتہ الہ گژھن یا وانگن۔ امی ارادہ کٔرن پلنگہ پیٹھہ وۅتھنچ کوشش، مگر فاقو ٲسس نہ سامرتھ تھٲومژ۔ آس تیتھ زِ درس کٔرتھ آو پتھر لاینہ تہ اتھۍ سیتۍ دیتُن امانت۔ پادشاہس یہ ونن اوسس تہِ رودس اندرے۔
اتھ مقامس پیٹھ چھیہ سوچنچ کتھ یہ زِ اتھ واقعس پیٹھ آسیا ستمہِ اسمانہ دیس اسُن آمت کنہ نہ؟ عام خلقن کیا راے چھیہ اتھ متعلق تتھ چھہ نہ کانہہ معنی ۔ دپھ ترکیٚن ہند خیال چھہ زِ دیس آو تیوت اسُن زِ ہلۍ کانین گوس گُرس!! تس کیازِ آو اسُن، تی گوٚو سیر مولا۔ تتھ ما ووت کانہہ؟
ہپارۍ ییلہ بیربل یمہ داٍتر ژنر گپتہ سندس دربارس منز پیش کوٚر۔ امہ برونہہ زِ ژنر گپت کھولہِ ہے تسنز کرمہ بہی، بیربلن کوٚرس گلۍ زہ گنڈتھ عرض زِ مغل اعظم سند چھس نمک خور رودمت، تسندس اکس سوالس رودم جواب دِنے اوہ مۅکھہ گوٚژھ توٚت تام میہ متعلق پریتھ کانہہ فیصلہ ملتوی کرنہ یُن یوٚت تام نہ بہ تسندِ سوالک جواب دِتھ نمک حلالی ہند ثبوت دِمہ۔ عرض بوزتھ رکوو ژنرگپتن اتھہ، بیر بلس کٔرن ہیرہ بۅنہ نظرا، تسنز حالتھ ڈیشتھ آس عارے تہ بہی واپس تھوان ووٚننس۔ «تتھاستو، تی سپدِ۔»
یپارۍ گوٚو مغل اعظم تہِ بیربل سندِ ہیہہ کینژِ کٲلۍ رحمت حق۔ شایان شان طریقس مںز آو ماتم کرنہ تہ شاہی اعزازہ سان آو مغل وڑراونہ۔ نکیر منکر سپدۍ مغل اعظم سنزِ شاہی قبرِ منز ظاہر۔ ملٲیک ڈیشتھ گوٚو مغلس برنزس کھنڈس پانس تہِ فارسی بولن مشتھ۔ پوٚز ٲخرس مغل اعظم! مۅردے زن اوس شاہی تیہہ کوٚت گژھیس۔ جراتس کٲم ہیتھ بوزنٲوِن بیربلُن سورے قصہ ویستارہ سان۔ کتھ بوزتھ سونچ ملٲیکو تہِ زِ پوٚزے چھہ یوٚت تام نہ مغلس سوالس جواب میلہِ توٚت تام روزیس روح در عذاب، پوٚز بیربل سند معاملہ اوس ژنر گپتس نش!! اوہ مۅکھہ لوٚگ کاروایی ہنا زیچھر پہن۔ چھیکرس آیہ دۅشوے اکھ اکس سمکھاونہ یُتھ سینہ صفایی تہِ سپدِ تہ نمک حلالی ہند ثبوت تہِ میلہِ مغلس۔
یہ ملاقات وچھتھ آو دیس ٹھاہ ٹھاہ کران اسُن۔
رسمی خیرپاٹھہ پتہ ووٚتھ مغل بیربلس۔ « بیربل اسہِ اوس نہ ژیہ نش یہ توقع۔ سوالس جواب دنہ بغیرے تٔھوتھ لۅتہِ پاٹھۍ لٔٹ۔ یہ تہِ سوچتھ نہ اسۍ ما روزو پیاران۔»
بیربلن ووٚنس ہنا پشیمان ہیو سپدتھ۔ «تہِ چھیہ نہ دلیل حاکم پناہ! پزر بوزو ینہ یور آس تنہ ووتم تۅہی پراران۔ تہند سوال چھم وچھس پیٹھ زن پہاڑ۔»
«تیلہ دِ جواب۔» مغلن ووٚنس تنگ ہیو یِتھ۔ «ون ہرگاہ جوٚٹھ گوٚو پادشاہ، تیلہ کم چھہِ اسۍ؟»
دپان روح چھہِ زمانہ مکانہ چہ بندشہِ نش آزاد آسان۔ یوٚت یمہِ ساتہ مرضی گژھیکھ توٚت تمہ ساتہ ہیکن گژھتھ۔ تہ واتنس منز چھکھ نہ برنز تہِ لگان۔
«عالم پناہ، ؤلو میہ سیتۍ» ونان ونان کٔر بیربلن عمرِ منز گۅڈنکہ پھرِ شاہی آدابہ نیبر نیرتھ مغل اعظمس نرِ تھپھ تہ پکنووُن پانس سیتۍ۔ مغلن تہِ کوٚرس نہ واد۔ زن ٲس تس خبر زِ کوٚت نییم۔ بیربلن کوٚر جایہ ہند خیالے یوت زِ اچھ ٹیٹواریہ منز واتۍ اوٚبرہ لنگیو پیٹھۍ دۅشوے فلسطین۔ مغل زِ بے000اکی نظرِ توٚرس نقشہ فکرِ۔بیربلن کٔر بیاکھ ٹیٹوارے زِ عراق۔مغل اعظمس ہیوٚتن مطلب تہ منشا سمجس یُن۔ بیاکھ ٹیٹوارے تہ کشیرِ۔قدم ٹھہرٲوتھ ہیژوو بیربلن کیاہ تام ونُن زِ مغلن کٔر ژٹونۍ کتھ۔ «بس سوالس میولم جواب۔۔۔درایہ پھٹھ کتھہِ۔۔۔» ونان ونان آیہ مغلس مرنہ پتہ اشۍ ٹارۍ ۔۔۔مرنہ پتہ!! یہ وچھتھ آو دیس تیوت زورہ اسُن زِ آواز بوز مغلن تہِ۔
زمرے:افسانہ


text:
کینژن زبانن منز چھہ وزن اکی آنہ تاکیدی تہ ہیجلۍ۔ ہیجلۍ، تکیازِ اتھ منز چھہِ ہیجلۍ گنزراونہ یوان۔ تاکیدی، تکیازِ اتھ منز چھہ تاکید تہِ گنزراونہ یوان۔ ہیجلین ہند تعداد چھہ مختلف وزن (یعنی مصرعن ہند زیچھر) تہ تاکید چھہ پدین ہنزہ مختلف ترتیبہ مشخص کران۔ امہِ دوٚگن معیارہ کنۍ چھہ یہ وزنہ نظام پیچیدہ۔
انگریزی زبان چھیہ امہ قسمک وزن ورتاوان۔
مثالہِ پاٹھۍ نمون الیکزانڈر پوپ سنزِ نظمہِ Elegy to the Memory of an Unfortunate Lady ہند یہ بند۔
اتھ بندس منز چھہ ایامبک پوٚد iambic foot ورتاونہ آمت یمیک مطلب یہ چھہ زِ یہ پوٚد چھہ دۅن ہیجلین پیٹھ مشتمل۔ گۅڈنیک ہیجل چھہ تاکیدہ روٚس تہ دوٚیم تاکیدہ وول۔ تاکید والۍ ہیجلۍ چھہِ تلہ رکھہِ علاوہ بولڈ یعنی مۅٹین حرفن منز دنہ آمتۍ۔
پدین ہندۍ چھہِ واریاہ قسم۔
دۅن ہیجلین پیٹھ مشتمل پدۍ چھہِ دۅن قسمن ہندۍ۔ ایامبiamb تہ ٹراکی trochee۔ ایامب چھہ گۅڈنیک ہیجل تاکید روٚس تہ دوٚیم تاکید وول۔ ٹراکی چھہ گۅڈنیک تاکید وول تہ دوٚیم تاکید روٚس۔
بیاکھ قسم چھہ ترین ہیجلین پیٹھ مشتمل۔ اتھ اندر چھہ اناپیسٹ anapaest پوٚد یوان یتھ منز گۅڈنکۍ زہ ہیجلۍ تاکید روٚس تہ تریم تاکید وول چھہ۔ بیاکھ پوٚد چھہ اتھ اندر یوان ایمپھیبراک amphibrach یتھ منز گۅڈنیک ہیجل تاکیدہ روٚس، دوٚیم تاکید وول تہ تریم تاکیدہ روٚس چھہ۔ تریم پوٚد چھہ اتھ منز ڈیکٹل dactyl یوان یتھ منز گۅڈنیک ہیجل تاکید وول تہ باقی زہ تاکید روٚس چھہِ۔
ایامبک پوٚد چھہ زیادہ مقبول۔
پوپ سندین پیٹھمین مصرعن منز چھہِ پانژھ پدۍ، یمہ کنۍ پینٹامیٹر pentameter ناو پیوس۔
ایامبک پینٹامیٹرس منز چھیہ پانژن پدین منز پانژھ ہیجلۍ جورِ آسان یمن منز دوٚیم دوٚیم ہیجل تاکیدی چھہ۔ تاکیدی ہیجلۍ وزنن منز چھہِ پدۍ تہِ گنڈتھ تہ ہیجلۍ تہِ گنڈتھ۔
اتھ وزنس منز چھہ ہیجلۍ پدین منز گنڈنک جواز تکیازِ یم پدۍ چھہِ پانہ آہنگک اکھ نمونہ/ التزام پیدہ کران۔
پدین ہندی پاٹھۍ چھہِ وزن تہِ واریاہ قسمن ہندۍ۔ اسہِ چھہ پتاہ زِ پینٹامیٹر چھہ پانژن پدین ہند وزن۔
اکہ پدِ کس وزنس یس سیٹھا نایاب چھہ چھہِ مانو میٹر monometer ونان۔
دۅن پدین ہندس وزنس چھہِ ڈای میٹر diameter ونان۔
ترین پدین ہندس وزنس ٹرای میٹر trimeterتہ ژۅن پدین ہندس وزنس ٹیٹرا میٹر tetrameter ونان۔
شٮہ، ستھ تہ ٲٹھ پدین ہندین وزنن چھہِ ہیکسا میٹرhexameter، ہیپٹا میٹر heptameterتہ اوکٹا میٹرoctameter ونان۔
پینٹا میٹر چھہ زیادہ مقبول۔
انگریزی زبانۍ ہند تاکیدی آہنگ اگرچہ امہِ کہ تاکیدی ہیجلۍ عروضچ بنیاد فراہم کران چھہ، تاہم چھہ یہ لفظن ہندِ عام بول چال کہ تاکید نش انحراف تہِ کران۔ یعنی عروضی تاکید چھہ نہ لسانی تاکیدس سیتۍ ہمیشہ مطابقت تھاوان۔
وچھون ملٹن سند یہ مصرعہ۔
اتھ منز چھہ گۅڈنیکے لفظ nineتاکیدہ روٚس ییلہ زن عام بول چال مطابق اتھ پیٹھ تاکید گژھہِ آسن۔
وۅنۍ وچھون اسۍ کیٹس سنزِ نظمہِ The Fall of Hyperion منزہ بنم مصرعہ۔
یہ نظم تہِ چھیہ ایامبک پینٹامیٹرس منز وننہ آمژ۔ اتھ مصرعس منز چھہِ زہ لفظ and تہ are تاکید سان ورتاونہ آمتۍ (یا پرنۍ پیوان) ییلہ زن عام بول چالس منز یم غیر تاکیدی لفظ چھہِ۔ پوپ سندس ژورمس مصرعس منز تہِ چھہ تریمس پدس منز and لفظ تاکید سان پرن پیوان۔
گویا اتھ وزنہ نظامس منز چھیہ زبانۍ ہندس فطری عام بول چال کس تاکیدس مقابلہ کنہِ حدس تام مصنوعیت۔ یہ انحراف چھہ نہ صرف یمن دۅن مصرعن منز بلکہ چھہ یہ انگریزی شاعری منز سیٹھا عام۔
حقیقت چھیہ یہ زِ پریتھ کانہہ وزنہ نظام چھہ زبانۍ طرزاوان یعنی stylize کران۔ وزنہ نظامن ہند یہ طرزاون تہ یہ مصنوعیت چھیہ نہ کمزوری بلکہ یمن ہنز اکھ خاصیت یۅس پٮٹھے بانہ نثرس تہ شاعری منز روایتی طور ظاہری امتیاز قایم کران چھیہ، دویمین لفظن منز پرن والۍ تہ لکھن والۍ سندِخاطرہ اکھ شعری ماحول پیدہ کران چھیہ۔
تاکیدی ہیجلۍ عروضس منز چھہ آہنگک دوٚگن معیار ورتاونہ یوان یمہ کنۍ یہ پیچیدہ وزنہ نظامن منز شامل چھہ۔ یعنی اتھ عروضس منز چھہ اکہ طرفہ پدین ہند تعداد آہنگک معیار بنان تہ بییہ طرفہ یمن پدین منز ہیجلین ہنز تنظیم تہ تاکید۔ راہی تہِ چھہ روایتی کاشرِ شاعری پیٹھ تاکیدی ہیجلۍ عروض کہ آہنگک دوٚگن معیار منطبق کرنچ سفارش تہ کوشش کران۔ انگریزی زبانۍ ہندس بول چالس منز چھہ تاکیدی آہنگ ییلہ زن کاشرس منز یژھ کانہہ کتھ چھیہ نہ۔ یعنی اسۍ چھہِ نہ جملہ کین اڈین لفظن پیٹھ لسانی طور زیادہ زور تراوان تہ اڈین پیٹھ کم۔ لہذا چھہ امہ قسمک تاکید ژینن تہ اتھ پیٹھ دٔرتھ پدۍ بندی تہ تتھ پیٹھ اتفاق سانہ خاطرہ ناممکن۔ کاشرین بٲتن ہنزِ راہی سنزِ پدۍ بندی منز چھیہ نہ تاکیدی ہیجلۍ عروض کین پدین برعکس کانہہ تنظیم، ترتیب یا ہشر میلان۔راہی یس چھہ پدۍ بندی ہند خیال شاید شفیع شوق نہ یمہ بیانہ پیٹھہ ووٚتھمت:
"اکس زور دار آوازِ تہ بییس زوردار آوازِ درمیان ہیکن اکہِ پیٹھہ ژور لۅژہ آوازہ تہِ ٲستھ۔ یۅہے لِکھہ چھہ کاشرین واکھن منز تہِ باسان۔” (شفیع شوق، شیخ العالم تہ تمۍ سند زمانہ، ص ۲۳)
وچھو بنمہِ واکھچ راہی ینۍ پدۍ بندی:
یمن پدین ہند تجزیہ چھہِ بیہ جوڑ۔ یعنی تجزیکۍ یم نمونہ چھہِ اکھ اکس نش مختلف۔(ت ت تم) چھہ (تم تم) یا (ت ت ت ت) یا( ت تام) نش آہنگہ کنۍ مختلف۔ یمن چھہ نہ پانہ وانۍ کانہہ ہشر یمہ کنۍ اصل واکھس منز آہنگ چہ بیہ ربطی ہند دوکھہ لگتھ ہیکہِ۔ لہذا چھیہ نہ یمن پدین ہنز یہ تجزیاتی تنظیم امہ پدۍ بندی ہند معیار بنان۔ اگر فرض کرو زِ پریتھ مصرعس منز چھہِ ژور تاکید برابر وقفن پیٹھ ، یہ پدۍ بندی کیا چھیہ تمہ مزید ہاوان؟ پدۍ بندی ہند مقصد کیا چھہ؟ شاید چھہ یہ زانن ضروری زِ تاکید چھہ ہیجلس سیتۍ تعلق تھاوان۔ یعنی تاکید چھہ ہیجلچ ملکیت۔ مثلا "ونتہ مالہِ ” لفظن منز چھہ تاکید یمو منزہ کُنہِ اکہ لفظہ کس اکس ہیجلس پیٹھ فرض کرُن۔ تاکید ہیکہ نہ اکی ساتہ دۅشونی لفظن ہندین ژۅشونی ہیجلین پیٹھ ٲستھ۔ اگر اسۍ پریتھ مصرعس منز ژور تاکید چھہِ تصور کران تم گژھن برابر وقفن پیٹھ ژۅن ہیجلین پیٹھ آسنۍ۔ تاکیدس اندۍ پکھۍ باقی ہیجلۍ یا لفظ کتھ بنیادس پیٹھ کروکھ اسۍ پدین منز تقسیم؟ انگریزی شاعری منز چھیہ یہ تقسیم ہیجلۍ تعداد کس بنیادس پیٹھ کرنہ یوان۔ امی چھہِ اکس مصرعس منز اکی قسمکۍ پدۍ ورتاونہ یوان۔ مثلا ایامبک پوٚد یعنی دۅن ہیجلین پیٹھ مشتمل پوٚد۔ اگر اکس مصرعس منز پانژھ تاکید مانوکھ (پینٹامیٹر) ، اتھ منز گژھن تیلہ پانژھ ہیجلۍ جورِ آسنہِ (ایامبک ہیجل)۔ تہِ زن گوٚو پریتھ تاکید وٲلس ہیجلس سیتۍ بیاکھ اکھ غیر تاکیدی ہیجل۔ مگر راہی سنز پدۍ بندی منز چھہِ (تمۍ سندِ تجزیہ مطابق) اڈین پدین منز زہ ہیجلۍ، اڈین منز تریہ، اڈین منز ژور۔۔۔نثرس تہِ چھیہ امہ قسمچ پدۍ بندی ممکن۔ اگر نہ پدۍ تخلیقی generative آسن تمن ہند جواز کیا چھہ؟
میہ ٲس پیٹھمہ واکھچ پدۍ بندی اکس مضمونس منز فارسی عروضی ارکانو سیتۍ یتھہ پاٹھۍکرمژ، یہ ہاونہ خاطرہ زِ فارسی عروض چھہ ہیجلۍ وزنن تہِ کۅم کران۔
راہی چھہ "تلہ چھے” لفظن منز تریہ(3) ہیجلۍ تصور کران ییلہ زن یمن منز حقیقی طور زے (2) ہیجلۍ چھہِ۔ یتھے پاٹھۍ چھہِ تس "وۅندہ کیتھہ” لفظن منز ژور (4) ہیجلۍ باسان ییلہ زن یمن منز تہِ زے (2) ہیجلۍ چھہِ۔ امۍ سنزِ اتھ غلط ہیجلۍ تقسیمہ پتہ کنہِ چھہ تحریری لفظ تہ تحریری لفظہ کس بنیادس پیٹھ یمن نفظن ہنز تصوری (ذہنی) ہیجلۍ تقسیم۔ مگر ییلہ اسۍ زبانۍ ہند ملفوظی کردار نظرِ تل تھاوو (یہے چھہ پریتھ عروضچ بنیاد) یمن لفظن ہنز حقیقی تقسیم چھیہ دۅن (2) ہیجلٮن منز گژھان۔
پیٹھمہ ہیجلۍ تقسیمہِ سیتۍ چھیہ وۅنۍ امچ پدۍ بندی تہِ سمج یوان یعنی زہ ہیجلۍ فی پوٚد، صرف دویمس دویمس مصرعہ کس ٲخرس پیٹھ صرف اکھ ہیجل۔سوال چھہ وۅنۍ زِ یمن پدین منز چھا تاکید تہِ موجود۔ امیک ژھوٚٹ جواب چھہ ییلہ نہ زبانۍ منز لسانی تاکید اوس تہ شعری وزنس منز کپارۍ آو؟ کاشر زبان چھیہ ہیجلیو سیتۍ وقفہ مینان، تاکید سیتۍ نہ۔ دوٚیم کتھ چھیہ یہ زِ مصرعہ ژۅن ٹکرن منز تقسیم کرُن چھیہ تقطیع یۅس دراصل فارسی وزنس (فعلن فعلن فعلن فع) پیٹھ دٔرتھ چھیہ۔یہ چھہ نہ واکھ پرنک کانہہ طریقہ ۔یعنی اسۍ چھہِ نہ واکھ یتھہ پاٹھۍ تھکھ دی دی پران (تلہ چھے # زیس تے # پیٹھہ چھکھ # نژان)۔ یہ گوٚو ‘ونہ وُن’۔ یہ گوٚو گیوُن۔ گیونک اکھ طرز۔ واکھ چھہ نہ گیون۔ وژنس تہ واکھس منز یۅس اکھ بٔڈ فرق چھیہ سۅ چھیہ یی زِ ییتہ وژن گیونک چیز چھہ، واکھ چھہ تحت اللفظ پرنک چیز۔ نتہ چھہِ فارم کہ لحاظہ دۅشوے لگ بگ کُنے چیز۔ چونکہ گیونہ خاطرہ گژھن اکہ کھۅتہ زیادہ بند آسنۍ، لہذا چھہ وژن واکھ چی توسیع۔واکھ پرنکۍ چھہِ حقیقتا زےطریقہ ممکن۔ اکھ گوٚو پورہ مصرعہ کُنہِ تھکہ ورٲے پرُن تہ بیاکھ گوٚو مصرعہ دۅن حصن منز باگ اکھ وقفہ ترٲوتھ پرُن۔ مثلا یتھہ پاٹھۍ:
تلہ چھے زیس تے # پیٹھہ چھکھ نژان
ونتہ مالہ وندہ کیتھہ # پژان چھے
یا (ونتہ مالہِ# وۅندہ کیتھہ پژان چھے)
سورے سۅمبرتھ # ییتۍ چھے مۅژان
ونتہ مالہِ ان کیتھہ # رۅژان چھے
یا (ونتہ مالہِ # ان کیتھہ رۅژان چھے)
بہرحال، فارسی عروضک یہ وزن فعلن فعلن فعلن فعول / فع چھہ دراصل ہیجلۍ وزن یس تمام روایتی کاشرِ شاعری ہنز بنیاد چھہ۔


text:
میر مسرور: واریاہ کالہ پیٹھہ چھہ میانس ذہنس منز یہ سوال کھٹکان زِ کاشرس ادبس منز چھا ونیس تام تیتھ کانہہ فن پارہ (نظم کیو نثر) لیکھنہ آمت یُس دنیا کس بہلہ پایہ ادبس منز تحریر چھہ سپدمت یا اسۍ ہیکوا پننہ ادبک کانہہ نمونہ دنیا کین عظیم فن پارن لرِ لور تھٲوتھ، مثلا شیکسپیر سند ہیملٹ، کنگ لیر یا سفوکلیس سند اوڈیپس یا شاعری منز ملٹن ننۍ شاعری، ورڈسورتھ سنز شاعری یا افسانس منز چیخوف سندۍ عظیم افسانہ؟
جواب: میر مسروو سند سوال آو ژیرۍ پہن۔ چونکہ یہ چھہ اہم سوال، اتھ جواب دین چھہ ضروری، مگر امہ کس جوابس منز دمہ بہ بنمین کتھن پیٹھ غور کرنچ دعوت:
یمن زبانن ہنز کتھ تۅہہ کرمژ چھیہ تمن منز چھیہ زبان پرنچ تہ پرناونچ تہ سیاسی، علمی، اقتصادی، پریتھ سطحس پیٹھ امہ کہ ورتاوک اکھ مستقل تہ مستحکم تواریخ۔ چاہے سۅ پتہ انگریزی چھیہ یا اردو۔ کاشر زبان ٲس نہ سنسکرت دورس تام ادبی اظہارن منز مجرا سے۔ مسامسا آیہ اتھ منز ادبی اظہارہ رنگۍ کینہہ سرگرمی فارسی دورس منز۔ لل دید تہِ چھیہ امی فارسی دورچ پیداوار۔ امہ وقتہ آو شعری اظہارن منز فنس کن توجہ کرنہ۔ مگر امہ زبانۍ ہند یہ ورتاو رود سیٹھا محدود۔ پننس ادبس پیٹھ غور کرنک گۅڈنیک موقعہ چھہ کاشرین ترقی پسند دورس منز میلان۔ ادبی اظہارہ رنگۍ یۅس زبان ونہِ کھوکھشہ پکان آسہ، تتھ ما ہیکو امہ رنگۍ ترقی یافتہ زبانن سیتۍ مقابلہ کٔرتھ۔ کاشر زبان چھیہ محکومن ہنز زبان، یمن زبانن ہند ناو توہہ ہیوت تم زبانہ آسہ/چھیہ حاکمن ہنزہ زبانہ۔
بجر کتھہ پاٹھۍ چھہ میننہ تولنہ یوان۔ یہ تہِ چھہ ہیچھنہ ہیچھناونہ یوان تہ کانہہ فن پارہ یا شاعر کوتاہ بوڈ چھہ یا عظیم چھہ یہ تہِ چھہ نقادن تہ تدریسی نظام کہ ذریعہ ذہن نشین کرنہ یوان۔ اسۍ چھہِ کینژھا فارسی، اردو تہ واریاہ مغربی تعلیمہِ ہندۍ پروردہ (میہ چھہ نہ اتھ متعلق کانہہ منفی یا ناپسند رویہ)۔ تتھ روایتس منز یمن فن پارن یا شاعرن اسہِ سکولن منز پرناوۍ پرناوۍ عظیم وننہ آو، تمن ورٲے چھہ نہ اسہِ اندۍ پکھۍ کانہہ عظیم باسان۔ اسہ چھیہ پتاہ زِ شیکسپر یا تسندۍ ڈراما چھہِ عظیم تکیازِ اسہ چھیہ کتھ بار بار وننہ آمژ تہ پرناونہ آمژ۔ تہ یہ تہِ ہیچھناونہ آمت زِ شیکسپیر تہ تسندۍ ڈراما کتھہ پاٹھۍ چھہِ عظیم۔ جرمنی منز کمس چھیہ خبر زِ غالب چھہ کانہہ شاعر، عظمت تھاوۍ تو الگے۔ تمہِ پتہ غالبس منز کُس فن پارہ چھہ یُس عظیم چھہ۔ سٲنۍ روایت چھیہ نہ بڈۍ یا ایمبیشس فن پارہ لیکھنچ روایت۔ سانہِ روایژ منز چھیہ کلہم شاعری نظرِ تل تھاونۍ ضروری۔ غالب تہِ چھہ بوڈ ییلہ اسہِ تم معیار قبول کرۍ یمو کنۍ غالب تہ تسنز شاعری بٔڈ بنییہ۔ غالبس سپدۍ انگریزی پاٹھۍ پتمین پنژاہن ورین منز شیہ ستھ ترجمہ تہ ادہ ہیوت کینژو شاعرو (پرن والیو نہ) غالب سند ناو زانن۔ میر تقی میر زاننک چھہ نہ کانہہ سوالے۔ کینژو پنڈتو کٔر لل دید تہِ پروجیکٹ کرنچ کوشش، تہ تسند تہِ ہیوت کینژو انگریزی شاعرو ناو، شیخ العامس کس زانہِ؟ نتہ کیا چھیہ یمن دۅن فرق؟ گویا عظیم تہ عظمتکۍ پیمانہ تہِ چھہِ تنقیدی، تدریسی نظام آپراوان۔ غالب چھا بوڈ شاعر کنہ احمد فراز چھہ بوڈ شاعر، اکس عام انسانس کیا چھیہ خبر یوت تام نہ سہ ہیچھناونہ ییہ زِ اسۍ کتھ ونو عظمت۔ عظمت تہِ چھہ اکھ مفروضہ یُس اکھ سماج طے کران چھہ۔ یہ فیصلہ کرنس منز اوس نہ یا چھہ نہ سٲنس دورس منز سانہِ سماجک کانہہ دخل۔
اگر اسۍ پننۍ لکہ شاعری کلہم پاٹھۍ عالمی سطحس پیٹھ پیش کرو، اتھ کیازِ میلہِ نہ مقام، مگر پیش کرنہ خاطرہ چھہ شرط یہ شاعری ییہ جمع کرنہ۔ یہ ییہ مطالعس منز اننہ۔ امیک تنقیدی محاکمہ سپدِ۔ عالمی سطحس پیٹھ یِن تم مطالعہ پیش کرنہ۔ پرنہ تہ پرناونہ۔ ییتہ آیہ نہ چینچ قدیم شاعری (زبردست شاعری) کنہِ کھاتس منز تھاونہ، کاشرس کُس پرژھہِ؟
لہذا گژھہِ نہ یہ مسلہ آُسن زِ اسہِ چھا کانہہ فن پارہ عالمی فن پارن برونہہ کنہِ تھاونس لایق پیدہ کورمت بلکہ یہ زِ اسہِ یوس شاعری پیدہ کرمژ چھیہ، سۅ کتھہ پاٹھۍ مۅلوون۔


text:
تاکید چھہ کنہِ لفظس پیٹھ زور تراونہ خاطرہ ورتاونہ یوان۔مثلا: ‘راتھ ٲس سردی۔’
اتھ جملس منز چھہِ تریہ لفظ۔ اگر سون مراد یہ آسہِ زِ سردی چھیہ نہ از بلکہ ٲس راتھ، تیلہ تراوو اسۍ یہ جملہ ادا کرنہ وزِ ‘راتھ’ لفظس پیٹھ زور۔ اگر اسہِ یہ ونن آسہِ زِ اتھ منز چھہ نہ کانہہ شک زِ راتھ ٲس سردی، تیلہ تراوو اسۍ ‘ٲس’ لفظس پیٹھ زور۔ تہ اگر سردی ہنز شدت ہاونۍ مراد آسہِ، تیلہ تراوو اسۍ ‘سردی’ لفظس پیٹھ زور۔
جملہ کس کنہِ لفظس پیٹھ معنی کہ لحاظہ باقی لفظن مقابلہ زیادہ زور تراوُن چھہ واریاہن زبانن منز رایج۔ معنیس سیتۍ واٹھ آسنہ کنۍ ونو اسۍ اتھ معنوی تاکید۔ معنوی تاکید چھہ نہ وزنن ہنز بنیاد بنتھ ہیکان، تکیازِ امیک تعلق چھہ جملس سیتۍ تہ اکس جملس منز ہیکن نہ اکہ کھۅتہ زیادہ معنوی تاکیدہ ٲستھ۔ (راہی چھہ امی تاکیدچ مثال دتھ تاکیدی وزنک جواز پیش کران۔) البتہ کینژن زبانن منز چھہ جملہ کین اڈین لفظن پیٹھ زیادہ زور یا تاکید پیوان تہ اڈین کم یتھ معنی بجایہ زبانۍ ہندس آہنگس سیتۍ تعلق چھہ۔ اتھ ونو اسۍ لسانی تاکید۔ مثالہِ پاٹھۍ نمون انگریزی زبان۔ مثلا یہ جملہ:
اتھ جملس منز چھہِ صرف زہ لفظ یمن پیٹھ تاکید چھہ۔ تاکید کنۍ چھہِ انگریزی زبانۍ منز دۅیہ قسمکۍ لفظ۔ اکھ قسم گوٚو تم لفظ یم جملک بنیادی معنی پیش کران چھہِ یعنی پیٹھمہِ جملکۍ liberate تہ tomorrow ، تہ بیاکھ قسم گوٚو تم لفظ یم جملک گرامر پیش کران چھہِ یعنی پیٹھمہِ جملکۍ They, will تہ me۔ گۅڈنکہ قسمکۍ لفظ یعنی اسم تہ فعل (صفت بیترِ تہِ) چھہِ تاکید والۍ تہ دوٚیمہِ قسمکۍ لفظ یعنی اسم ضمیر تہ حروف جار بیترِ چھہِ عام طور غیر تاکیدی۔
تاکیدی وزنن اندر چھہ شعرن منز لفظن ہند تاکید گنزرنہ یوان۔ یہ چھہ ہیجلۍ وزنکۍ پاٹھۍ سادہ وزن۔ ییتہِ ہیجلۍ وزنن منز ہیجلین ہند یکسان تعداد آہنگک اصول بنان چھہ، تاکیدی وزنس منز چھہ تاکیدن ہند یکسان تعداد آہنگ پیدہ کران۔
آرل سٹاین تہ جارج گریرسن ہویو یورپی محققو چھہ یہ خیال پیش کوٚرمت زِ کاشرِ شاعری منز ، واکھ ہیتھ، چھہ تاکیدی وزن ورتاونہ آمت، حالانکہ سانۍ زبان چھیہ نہ تاکیدی زبان۔ اتھ منز چھہ نہ لسانی تاکید یعنی جملن منز چھہ نہ اڈین لفظن پیٹھ زیادہ تہ اڈین پیٹھ کم زور تراونہ یوان۔ مگر گریرسن سندِ خیالہ چھہِ لل واکھن منز فی مصرعہ ژور تاکید برابر وقفن پیٹھ ورتاونہ آمتۍ۔ مثلا
آمہِ پنہ سدرس ناوِ چھیس لمان
کتہِ بوزِ دے میون میہ تہِ دی تاٰر
آمین ٹاٰکین پونۍ زن شمٰان
زو چھم بریمان گرہ گژھہ ہٰا
ہیجلین تلہ ( -) رکھ تراونہ سیتۍ چھہ پریتھ مصرعس منز ژورن جاین تاکید ہاونہ آمت۔ یمن لفظن یا لفظن ہندین حصن پیٹھ تاکید چھہ، تم چھہِ مقابلتہ زورہ سان یعنی پھورہ کہ تھزرہ سان پرنہ یوان۔ مگر تاکید چھہ نہ واکھن ہندِ وزنچ بنیاد۔ یعنی واکھن ہند تاکید چھہ نہ لسانی یا عروضی حقیقت تھاوان بلکہ چھہ یہ بقول امین کامل پرنک اکھ خاص طرز۔ حقیقت چھیہ یہ زِ واکھن منز تہِ چھہ بنیادی طور ہیجلۍ وزنے ورتاونہ آمت۔ مثلاوچھو امہ واکھچ ہیجلۍ تقطیع ۔
گۅڈنکس تہ تریمس مصرعس منز چھہِ 8 ہیجلۍ تہ دوٚیمس تہ ژورمس مصرعس منز چھہ7 ہیجلۍ ورتاونہ آمتۍ، یوس اکثر واکھن ہنز وزنی ترتیب چھیہ ۔ سادہ تاکیدی وزنن منز چھہ نہ مصرعن منز ہیجلین ہند تعداد یکسان آسان، بلکہ چھہ ہیجلۍ تعداد کُنہِ ضابطہ ورٲے ہران/کم گژھان۔ مثالہ پاٹھۍ وچھون برونہہ کن کمنگس سنز مختصر نظم۔مگر واکھن منز چھہ ہیجلۍ تعداد یکسان۔ یہ چھہ تتھۍ وزنس منز ممکن یتھ منز ہیجلۍ گریند ورتاونہ آسہِ آمژ۔ کاشرس بول چالس منز چھہ لفظن پتہ کنہِ ینہ والۍ ژھوٚٹۍ ہیجلۍ (یعنی ژھوٚٹۍ مصوتہ : زیر تہ عینہ زیر) دباونک رحجان۔ اتھ دجحانس تحت چھہِ اکثر لوکھ یتھین لفظن مثلا "زبانہِ” بدل زبانۍ”، "شاعرییہ” بدلہ "شاعری”، "زندگیہ” بدلہ "زندگی” ، "نِشہ” بدلہ "نِش” تہ "بدلہ” بدل "بدل” بولان تہ لیکھان۔ یہ رحجان چھہ سانہِ شاعری تہ وزنس پیٹھ تہِ اثرانداز۔ پیٹھمس واکھس منز وچھو بنمین لفظن منز کتھہ پاٹھۍ چھہِ ٲخری ہیجلۍ دبان۔
آمہِ = آ+مہِ < آمۍ
پنہ = پ+نہ < پنّ
ناوِ = نا+وِ < ناوۍ
کتہِ = ک+تہِ < کتۍ
بوزِ = بو+زِ < بوزۍ
مٮہ تہِ = مٮہ+تہِ < میتۍ
گرہ = گ+رہ < گرّ
گژھ = گ+ژھ < گژھّ
دِیہِ = دِ+یہِ < دی
یمن لفظن منز چھہِ زیرِ یعنیِ[اِ] مصوتس پیٹھ مشتمل اند ہ ہیجلۍ ہلکہ تالرۍ تہ عینہ زیرِ یعنی [إ] مصوتس پیٹھ مشتمل اند ہ ہیجلۍ ہلکہ مشدد حالت پیدہ کران۔ وچھو یہ صوتی عمل بنمین مصرعن منز تہِ یم فارسی عروض مطابق وننہ چھہِ آمتۍ۔
قدم تہ سوٚدرہ طلاطم سمے تہ وتہ وٲناکھ (کامل)
و+تہ< وتّ
حسن نہ کنہِ تہِ ژۅاپارۍ حے تہ سین تہ نون (کامل)
ک+نہِ < کنۍ
اگر گرہست دیی موقعہ کانہہ تہ اسہِ کن آکھ (کامل)
ا+سہِ < اسۍ
یا پزِ نہ وۅں پشرُن یہ پنن زۅہرقہ واوس (راہی)
پ+زِ < پزۍ
یا لول تہ رتہ زول نتے د ٕے تہ اماوس (راہی)
ر+تہ < رتّ
بییہِ کیا چھہ مدعا حسنک بییہِ کیا چھہ ندا عشقک (راہی)
ب+یہِ < بیۍ
پے آم دہلۍ گاشہِ ژندر کڈِ نہ بمن واش (عازم)
ک+ڑِ < کڈۍ
اچھہِ دارِ مثرر اوس اچھر ڈولہِ بٔرم راتھ (عازم)
ا+چھہِ < اچھۍ
تژھ تٍر یوان ٲس زِ رتھ شٹھہِ ہے رگن منز (عازم)
ش+ٹھہِ < شٹھۍ
وُنہِ اوس مٮہ حیرت تہِ رژھا خوف تہِ اتھۍ منز (راز)
وُ+نہِ < ونۍ
اتھۍ منز میہ کھژم کیف تہ پییہِ نندرِ زۅلا ہش (راز)
پ+یہِ < پیۍ
رژھرتھ چھیہ اگر تھونہِ تہ لگہِ نار حریرس (راز)
ل+گہِ < لگۍ
یہ گژھہِ یاد تھاون زِ خط کشیدہ لفظن ہندۍ ٲخری مصوتہ دباونۍ چھیہ نہ کانہہ عروضی مجبوری بلکہ یتھ پاٹھۍ میہ پیٹھہ کنہِ ووٚن کاشرِ بول چالک اکھ مخصوص صوتی عمل یس سٲنس پریتھ وزنہ نظامس منز تہِ نوٚن چھہ۔ اتھ صوتی عملس چھہ سانہِ زبانۍ ہندس بدلونس صوتی مزازس سیتۍ رشتہ یتھ کن امین کاملن یہ ؤنتھ اشارہ کوٚرمت چھہ زِ کاشرس آہنگس منز چھیہ نہ زہ ژھۅچہ آوازہ (یعنی زہ ژھۅٹۍ ہیجلۍ) اکس اکھ پتہ یوان تکیازِ یہ چھہ سٲنس مزازس خلاف۔یہ صوتی عمل چھہ زیادہ تر تمن لفظن منز سپدان یم دۅن ژھۅٹین ہیجلین پیٹھ مشتمل چھہِ۔
خالص تاکیدی وزنچ مثال دمو اسۍ E. E. Cummings سنزِ یمہِ نظمہِ سیتۍ۔
what if a much of a which of a wind (10)
gives the truth to summer’s lie; (7)
bloodies with dizzying leaves the sun (8)
and yanks immortal stars awry? (7)
Blow king to beggar and queen to seem (9)
(blow friend to fiend: blow space to time) (8)
— when skies are hanged and oceans drowned, (8)
the single secret will still be man… (9)
اتھ منز چھہِ فی مصرعہ ژور تاکید یم بولڈ یعنی مۅٹیو حرفو سیتۍ تہ تلہ رٕکھہ ترٲوتھ ہاونہ چھہِ آمتۍ۔ سیٍتی چھہ پریتھ مصرعہ کین ہیجلین ہند تعداد بریکٹن منز دنہ آمت۔ ظاہر چھہ زِ (واکھن برعکس)ہیجلین ہند تعداد چھہ نہ یمن مصرعن منز یکسان۔ البتہ چھہ تاکید یمن مصرعن منز یکسان طور بٲگرتھ یمہ کنۍ آہنگ پیدہ چھہ گوٚمت۔ یہ آہنگ چھہ تسندِ خاطرہ ژینن مشکل یمۍ سنز زبان تاکیدی آسہِ نہ۔
تاکیدی وزنن منز تہِ چھہ نہ ہیجلۍ وزنکی پاٹھۍ پدین یا ارکانن ہند عمل دخل۔ اتھ منز چھہ نہ لفظن یا ہیجلین ہند تعداد اہم بلکہ برابر وقفن پیٹھ ینہ وول تاکید یمہِ سیتۍ آہنگ پیدہ گژھان چھہ۔
یورپی محققن پتہ چھہ امین کاملن کاشرِ شاعری ہنزِ تاکیدی عروضی خصوصیژ کن یتھہ پاٹھۍ اشارہ کوٚرمت۔
"شاعر اوس کنہِ اصول تہ قاعدہ بدلہ محض پننیو کنو سیتۍ شعرن تقطیع (ژھینہ بندی) کران، یتھ منز سہ ساری کھۅتہ زیادہ اہمیت لفظن ہندِ تعدادہ بدلہ تہندس تلفظس پیٹھ دباو تراونس یا لمتھ لستھ ادا کرنس پیٹھ دوان اوس۔” (کۅنگ پوش، 1952)
اتھ اقتباسس منز چھیہ زہ کتھہ وننہ آمژہ۔ (1) کاشرِ شاعری ہند وزن چھہ نہ پیچیدہ۔ یعنی یہ چھہ کنہِ بیرونی اصول بندی بجایہ زبانۍ ہنزِ لفظن ہنزِ فطری ژھینہ بندی پیٹھ قایم۔ (2) اتھ منز چھہ نہ لفظن ہند تعداد بلکہ لفظن ہند دباو اہم۔
گۅڈنچہ کتھہِ پیٹھ شک کرُن چھہ مشکل تکیازِ یہ وزن چھہ لل دیدِ پیٹھہ احد زرگرس تام بلکہ نادمن، کاملن تہ راہی ین تہِ کنہِ اصول بندی ہند علم آسنہ ورٲے وجدانی طور ورتوومت۔ البتہ دوٚیم کتھ چھیہ بحث طلب۔ رحمن راہی ین چھیہ عروضس پیٹھ پننہ کتابہِ منز کاملنۍ یہے دوٚیم کتھ، یتھ پتہ کنہِ یورپی محققن ہندۍ بیان تہِ چھہِ، پنن مقالہ بنٲوتھ ورتاومژ۔ مگر تمۍ چھیہ اتھ سیتۍ سیتۍ کاملنہِ گۅڈنچہ کتھہِ برعکس یہ ہاونچ کوشش کرمژ زِ یہ وزن چھہ پیچیدہ اصول بندی ہند مظہر۔ اتھ سلسلس منز چھہ تمۍ یورپی محققن تہ شفیع شوق نہِ یتھ کتھہِ پیٹھ اعتبار کٔرتھ انگریزی زبانۍ ہند پیچیدہ وزنہ نظام اتھ پیٹھ منطبق کرنچ کوشش کرمژ۔
"کاشرین واکھن منز (چھہ) عروضک دارمدار انگریزی شاعری ہندۍ پاٹھۍ سۅرن ہندس زورس یا دباوس پیٹھ۔” (شفیع شوق، شیخ العالم تہ تمۍ سند زمانہ، ص ۲۳)=
اسۍ ہیکو یہ ؤنتھ زِ واکھن ہند بنیادی وزن چھہ ہیجلس پیٹھ تہ یمن ہند مخصوص طرزِ ادا چھہ تاکیدی تکیازِ واکھ تہ شروکۍ چھہِ نہ گیونہ یوان بلکہ پند، نصیحت تہ دانایی ہندِ شعری اظہار کہ طور تحت اللفظ وننہ یوان۔ لہذا اوس یہند طرزِ ادا خصوصی طور تاکیدی آسُن ضروری۔ واکھس برعکس چھہ وژُن خالص گیونک چیز تہ اتھ منزٲس نہ اتھ تاکیدی طرز اداہس کانہہ جاے۔ مگر دۅشونی فارمن ہند وزن چھہ ہیجلۍ وزن۔ واکھ چہ تہ وژنہ چہ اتھ فرقہِ کُن چھہ امین کاملن جوابن چھہ عرض پننہِ کتابہِ منز اشارہ کوٚرمت تہ یہ چھیہ اکھ اہم فرق۔


text:
کامَن کیروٹِڑ آرٹری
ایناٹمی مَنٛز چھِ دٔچِھنؠ تہٕ کھووُر کامَن کیروٹِڑ آرٹری (اَنٛگریٖزی: Common Carotid Artery) تِم آرٹری یِم کَلس تہٕ گَردن آکسیجن دار خوٗن واتناوان۔ یِم چھِ پَتہٕ گَردَن مَنٛز اندروٗنی کیروٹِڑ تہٕ بیروٗنی کیروٹِڑ آرٹریَن مَنٛز تَقسیٖم گَژھان.[1]
ڈانٛچہٕ[اؠڈِٹ]
کامَن کیروٹِڑ آرٹری چھِ دٔچھِنؠ تہٕ کھووُرِ پاسہ آسان۔ یِم آرٹری چھِ مُختَلِف آرٹریو پؠٹھ وَتھان۔ دٔچھنؠ آرٹری چھِ برنکوسِفیلِک آرٹری پؠٹھ وَتھان۔ کھووُر کامَن کیروٹِڑ آرٹری چھِ اَیوٹِک آرچہٕ پؠٹھ وَتھان یُس سیٖنَس مَنٛز آسان چھُ۔ یِم چھِ پَتہٕ اندروٗنی تہٕ بیروٗنی کیروٹِڑ آرٹریَن مَنٛز تَقسیٖم گَژھان،
کامَن کیروٹِڑ آرٹری چھِ زٕ حِصہٕ آسان: اَکھ سیٖنُک حِصہٕ تہٕ بیٛاکھ گَردَن ہُنٛد حِصہٕ۔ دٔچھِنؠ کامَن کیروٹِڑ آرٹری چھِ گَردَن نَذدیٖکھ وَتھان تہٕ اَتھ چھُ کَم سیٖنُک حِصہٕ آسان.
کامَن کیروٹِڑ آرٹری ہُنٛد عام کھجَر چھُ مَردَن مَنٛز 6.5 مِلی میٖٹَر تہٕ زَنانَن مَنٛز 6.1 مِلی میٖٹَر آسان
سیٖنَس مَنٛز[اؠڈِٹ]
خٲلی کھورِ کامَن کیروٹِڑ آرٹری چھُ اصل حِصہٕ سیٖنَس مَنٛز آسان۔ یہِ چھِ سیوٚد ایوٹِک آرکھ پؠٹھ وَتھان تہٕ چھِ ہیوٚر کُن پَکان میڑیاسٕٹانَم پٔتؠ کِنؠ.
گَردَن مَنٛز[اؠڈِٹ]
گَردَن ہُنٛد حِصہٕ چھُ دُنوٲنی کیروٹِڑ آرٹریَن ہِوی
ہَر کانٛہہ رَگ چھِ ہیوٚر کُن پَکان تہٕ چھِ تھایرایِڑ نِس اَلگ اَلگ گَژھان اۆنٛدروٗنی تہٕ بیروٗنی آرٹریَن مَنٛز.
نِگار خانہٕ[اؠڈِٹ]
حَوالہٕ[اؠڈِٹ]
- ↑ Manbachi، Amir؛ Hoi، Yiemeng؛ Wasserman، Bruce A.؛ Lakatta، Edward G.؛ Steinman، David A (2011-12). "On the Shape of the Common Carotid Artery, with Implications for Blood Velocity Profiles". Physiological measurement. 32 (12): 1885–1897. doi:10.1088/0967-3334/32/12/001. ISSN 0967-3334. PMC 3494738. PMID 22031538. Check date values in:
|date=(help)


text:
lobo
پُرتَگٲلؠ[اؠڈِٹ]
لَفظہٕ آگُر[اؠڈِٹ]
پرٛون پُرتَگٲلؠ پؠٹھٕ آمُت :lobo < لاطیٖنی lupus (لُپُس) < اَوَلی اِطٲلوی *lukʷos < اَوَلی ہِند یوٗرَپی *wĺ̥kʷos
ناوُت[اؠڈِٹ]
lobo ن (جَمَع : lobos) [loBuˈ]
پرٛون پُرتَگٲلؠ[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :lupus (لُپُس) < اَوَلی اِطٲلوی *lukʷos < اَوَلی ہِند یوٗرَپی *wĺ̥kʷos
ناوُت[اؠڈِٹ]
lobo ن
پرٛون ہِسپٲنوی[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :lupus (لُپُس) < اَوَلی اِطٲلوی *lukʷos < اَوَلی ہِند یوٗرَپی *wĺ̥kʷos
ناوُت[اؠڈِٹ]
lobo ن
ہِسپٲنوی[اؠڈِٹ]
لَفظہٕ آگُر[اؠڈِٹ]
پرٛون ہِسپٲنوی پؠٹھٕ آمُت :lobo < لاطیٖنی پؠٹھٕ آمُت :lupus (لُپُس) < اَوَلی اِطٲلوی *lukʷos < اَوَلی ہِند یوٗرَپی *wĺ̥kʷos
وۄشژار[اؠڈِٹ]
ناوُت[اؠڈِٹ]
lobo ن (جَمَع : lobos) [loboˈ]
- پرٛون پُرتَگٲلؠ پؠٹھٕ آمٕتؠ پُرتَگٲلؠ لَفٕظ
- لاطیٖنی پؠٹھٕ آمٕتؠ پُرتَگٲلؠ لَفٕظ
- اَوَلی اِطٲلوی پؠٹھٕ آمٕتؠ پُرتَگٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ پُرتَگٲلؠ لَفٕظ
- پُرتَگٲلؠ عام ناوٕتؠ
- پُرتَگٲلؠ نَر عام ناوٕتؠ
- لاطیٖنی پؠٹھٕ آمٕتؠ پرٛون پُرتَگٲلؠ لَفٕظ
- اَوَلی اِطٲلوی پؠٹھٕ آمٕتؠ پرٛون پُرتَگٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ پرٛون پُرتَگٲلؠ لَفٕظ
- پرٛون پُرتَگٲلؠ عام ناوٕتؠ
- پرٛون پُرتَگٲلؠ نَر عام ناوٕتؠ
- لاطیٖنی پؠٹھٕ آمٕتؠ پرٛون ہِسپٲنوی لَفٕظ
- اَوَلی اِطٲلوی پؠٹھٕ آمٕتؠ پرٛون ہِسپٲنوی لَفٕظ
- اَوَلی ہِند یوٗرَپی پؠٹھٕ آمٕتؠ پرٛون ہِسپٲنوی لَفٕظ
- پرٛون ہِسپٲنوی عام ناوٕتؠ
- پرٛون ہِسپٲنوی نَر عام ناوٕتؠ
- پرٛون ہِسپٲنوی پؠٹھٕ آمٕتؠ ہِسپٲنوی لَفٕظ
- لاطیٖنی پؠٹھٕ آمٕتؠ ہِسپٲنوی لَفٕظ
- ہِسپٲنوی عام ناوٕتؠ
- ہِسپٲنوی نَر عام ناوٕتؠ


text:
رینزس گیندم، رینزس گیندم
ببن اونم بازراے
شیشہ دارے پانے لویم
رم گیہ شیشس ہتے ہاے
بب ہے دپیم یہ کیا کورتھ
بہ ژھۅپہ ژھۅپے پھرس چاے
رحمن راہی چھہ "کاشرِ لکہ شاعری ہند تخلیقی کردار” (مطبوعہ شیرازہ 6:29) مضمونس منز اتھ لکہ بٲتس تشریح کٔرتھ خبر کمن پیٹھ بیہ موقعہ یتھہ پاٹھۍ پننۍ ژکھ کڈان:
"کینہہ ترنگرِ والۍچھہِ یتھین نوزک لوہ پھیرین تہِ پٲترِس کھٲرتھ تولنچ کاکۍگی کران تہ گہے سکہ بند قافیہ بندی ہنز تہ گہے تارژہ تولچ کتھ تلان۔ اما تمن چھنا قدیم یونانین ہند یہ دوپ تہِ کنن گومت زِ وزن یا قافیہ چھہ نہ شاعری ہنزِ ٲڈرنہِ منز شامل۔ تہ مرزا غالبن یہ اعلان تہِ چھکھنا بوزمت زِ
فریاد کی کویی لے نہیں ہے
نالہ پابند نے نہیں ہے۔”
اتھ جذباتی بیانس منز چھہ راہی قافیس تہ وزنس متعلق پننۍ نفرت ظاہر کران۔ افسوس چھہ یہ زِ امہِ لکہ بٲتہ چہ تشریح منز چھہ سہ یوت آورنہ آمت زِ سہ چھہ نہ اصل بٲتہ کس فارمس پیٹھ توجہ کٔرتھ ہیوکمت، نتہ زن گوژھ نہ سہ امہِ بٲتہ کہ حوالہ قافیہ تہ وزنہ کہ غیر ضروری آسنچ کتھ تُلن تکیازِ یوت تام قافیہ بندی ہند سوال چھہ، یہ بٲتھ چھہ ٹاکارہ پاٹھۍ پانہ ہیرہ پیٹھہ بۅن تام قافین منز غرق۔گۅڈنچی نظرِ چھہ امہ کس دویمس دویمس مصرعس منز غزلہ کی پاٹھۍ قافیہ ورتاونہ آمت: بازراے/ہاے/چاے (باقی وچھو برونہہ کن)۔ یوت تام وزنک سوال چھہ، اتھ منز چھہ ہیجلۍ (کاشر) وزن تہِ برابر پاٹھۍ ورتاونہ آمت۔ یعنی یمن دۅن چیزن راہی معترض چھہ تم دۅشوے چیز چھہِ امہِ بٲتہ چہ ٲڈرنہِ منز شامل۔
وزنچ ٲڈرن
یہ چھہ بنیادی طور ہیجلۍ وزن تہ اکثر بٲتن ہندۍ پاٹھۍ چھہِ اتھ منز گۅڈنکس گۅڈنکس مصرعس منز ٲٹھ (8) تہ دویمس دویمس مصرعس منز ستھ (7) ہیجلۍ۔ اکثر ہیجلۍ وزنن منز چھہ ہیجلین ہند تعداد اہم، تمن ہنز ترتیب نہ۔ ترتیب چھیہ تمن وزنن منز اہم یمن منز ژھۅٹین تہ زیٹھین ہیجلین ہنز فرق اہم چھیہ۔ کاشرس ہیجلۍ عروضس منز چھہِ ژھوٹۍ تہ زیٹھۍ ہیجلۍ اکوے قیمت تھاوان۔ زبر، زیر، پیش یا بییہ کانہہ اعراب وول اوک اچھری لفظ یا لفظک ٹکرہ مثلا /ب/چھہ اکھ ہیجل، زہ اچھرہ والۍ ٹکرہ یا لفظ مثلا/زس/ تہِ چھہ اکوے ہیجل، تریہ اچھری ٹکرہ یا لفظ مثلا /راے/تہِ چھہ اکوے ہیجل، تہ ژور اچھری ٹکرہ یا لفظ مثلا /ژھۅپ/ تہِ چھہ اکوے ہیجل۔ یمن سارنی ہیجلین چھہ کاشرس ہیجلۍ عروضس منز کُنے مۅل۔ فارسی عروضس منز چھہ یمن الگ الگ مۅل مقرر تکیازِ تتہِ چھیہ ژھۅٹین تہ زیٹھین ہیجلین ہنز ترتیب اہم۔
سانۍ شاعری چھیہ دنیا چہ زیادہ تر شاعری ہندۍ پاٹھۍ فارمچ شاعری لہذا چھہِ اتھ منز فارمہِ سیتۍ تعلق تھاون والۍ عنصر موجود یمن منز قافیہ تہ ردیف تہ وزن تہ مصرعہ تہ شعر تہ ووج تہ بند تہ صنف چھہِ۔ یمہِ ساتہ اسۍ یمن بٲتن پیٹھ قلم تُلو اسۍ کرو ضرور تمن عنصرن ہنز کتھ یمو مطابق یم وننہ آمتۍ چھہِ۔ تتھ منز چھہ نہ کانہہ گۅناہ! سۅ چھیہ سانۍ شعری روایت یۅس سانہِ تمام لکہ شاعری احاطہ کٔرتھ چھیہ۔
دویم کتھ چھیہ یہ زِ دنیاہ کہ کُنہِ تہ تمدنکۍ لکہ بٲتھ چھہ قافیہ تہ وزن ورتاوان چاہے سہ وزن کُنہِ تہ نظامس تحت آسہِ یا خالص متوازیتس parallelismپیٹھ دٔرتھ آسہِ۔ یہ چھیہ پاپیولر شعریات، اتھ کیا کرِ کلاسیکل یونانۍ تنقیدی اصول زِ شاعری خاطرہ چھہ نہ وزن تہ قافیہ ضروری۔ تم ٲسۍ شاعری بدلہ تمہ وقتہ منظوم ڈراما لیکھان یمہ کس سیاقس منز تمو یہ کتھ کرمژ چھیہ۔ شیکسیپر تہ چھہ ڈراما لیکھان مگر یتتہ نس تاثر ہرراون چھس آسان قافیہ تہِ چھہ ورتاوان۔
بے بنیاد شہادت
راہی چھہ اتھ بیانس منز طنزک لہجہ رٔٹتھ مزید ونان زِ کینژن "ترنگرِ والین” (خبر یہ کمن کُن چھہ اشارہ؟) چھیہ نہ خبر زِ قدیم یونانیو چھہِ نہ قافیہ تہ وزن شاعری ہنزِ ٲڈرنہِ منز شامل کرۍ متۍ۔ راہی یس چھہ نہ شاید یہ معلوم زِ وزن تہ قافیہ چھہِ نہ براہ راست شاعری بلکہ شعری فارمن یا روایژن ہندۍ لوازمات۔ اگر یونانین ہند یہ خیال چھہ زِ شاعری ہندِ خاطرہ چھہِ نہ وزن تہ قافیہ ضروری تمیک مطلب گوو نہ یہ زِ سۅ شاعری کیا چھیہ نہ شاعری یتھ منز وزن تہ قافیہ ورتاونہ آمتۍ چھہِ یا وزن تہ قافیہ ورتاون یا تمن ہنز کتھ کرُن کیا چھہ گناہ۔ بییہ چھہ نہ یہ ضروری زِ یونانین ہند دوپ کیا ییہ اچھ ؤٹتھ ماننہ تکیازِ یہ چھہ نہ کانہہ خدایی بیان۔ کلاسیکل یونانین پتہ چھہِ دنیاہچہ تقریبا تمام تر شاعری (یونانۍ ہیتھ) وزن تہ قافیہ ورتاومتۍ۔ اگر کلاسیکل یونانین ہندس دٔپس منز مطلق حقیقت آسہِ ہے، دنیا ہس منز آسہ ہے نہ بجن بجن زبانن ہندیو شاعرو وزن تہ قافیہ ورتاوۍ متۍ۔ غزل یا بییہ کانہہ روایتی فارم، سون وژن تہ لکہ بٲتھ چھہِ قافیہ تہِ ورتاوان تہ وزن تہِ تکیازِ یم زہ چیز چھہِ باقی عناصرن سیتۍ رٔلتھ یمن فارمن ہنز تشکیل کران۔
راہی چھہ غالبن شعر دتھ یہ رعب تراونچ کوشش کران زِ غالب ہوۍ بڈۍ شاعرن تہِ چھہ اعلان کورمت زِ وزن تہ قافیہ چھہِ نہ شاعری ہندِ خاطرہ ضروری۔ حالانکہ غالب سندس شعرس چھہ نہ وزن تہ قافیہ کس بحثس سیتۍ کانہہ تعلق۔ فریاد تہ نالہ یم دۅشوے چیز چھہِ ناہموار تہ بیہ ربط تہ بیہ ضبط۔ فن چھہ بندش، چستی تہ تہذیب منگان ۔بقول اقبال:
تا تو بیدار شدی نالہ کشیدم ورنہ
عشق کاریست کہ بے آہ و فغاں نیز کنند
راہی یتھ شاعرانہ زبان ورتٲوتھ نوزک لوہ پھیرۍ ونان چھہ، تم لوہ پھیرۍ چھہِ نہ فریاد تہ نالہ یا بیہ وزن کریکہ نادک نتیجہ۔ یمن لوہ پھیرین ہنز تہذیب چھیہ قافیہ بندی تہ وزنکے نتیجہ۔ اگر یہ پوز مانو زِ امہِ شعرہ نش چھہ غالبن مراد قافیہ تہ وزن، غالبن آسہِ ہے نہ تیلہ پانہ قافیہ بند تہ وزنہ پابند شاعری کرمژ، یعنی پننۍ تمام شاعری عروض چہ لیہ تہ نیہ پابند کٔرمژ۔ سہ گوژھ تیلہ وزنہ روس کریکہ ناد تُلن۔ راہی ین تہِ چھیہ پانہ پننۍ سٲرے غزلیہ شاعری تہ نظمن ہند اکھ حصہ اوترہ تام قافیہ تہ وزنچ پابند کرمژ ۔ یعنی اگر پزۍ پاٹھۍ قافیہ تہ وزن ضروری ٲسۍ نہ تسندین غزلن منز کیازِ چھیہ یمن ہنز مکمل پابندی؟ راہی کیازِ کنۍ کتھ، ونہ وُن، خۅدایا بیترِ نظمہ راتھ تام ونان یمن منز وزنچ تہ قافیچ پابندی تس کرنۍ پیوان چھیہ۔ یہ سبق کیا تہ کس کیت؟ اگر کانہہ شخص زیوِ کُنہِ پزرچ حمایت تہ پرچار کرِ تہ عملا باہوش و حواس پزر پانہ نظر انداز کرِ، یعنی لوکن ونہِ قافیہ تہ وزن مہ ورتٲوو تکیازِ یم چھہِ نہ شاعری ہنزِ مولہ ماہیژ منز شامل مگر بییہ اندہ روزِ پننین غزلن تہ نظمن منز دۅشونی ہند ورتاو کران، تس شخژس کیا ونو؟
راہی یمہِ ساتہ تہِ پابند یا فارمل شاعری ہنز کتھ کران چھہ مثلا پیٹھم لکہ بٲتھ سہ چھہ اکثر قافیہ تہ وزنچ پاسداری کرن والین ملامت کران۔ کیازِ؟
قافیچ ٲڈرن
راہی چھہ اتھ بٲتس تشریح کٔرتھ ہاوان زِ اتھ بٲتس منز کٲژا تخلیقیت چھیہ۔ مگر تشریح علاوہ ٲس تتھ چیزس تہِ سننچ ضرورت یتھ امہِ بٲتہ کس ہیتس سیتۍ تعلق چھہ یعنی قافیہ بندی۔ افسوس چھہ زِ راہی چھہ بٲتس پیٹھ نظر تراونہ ورٲے (خیالی) ترنگرِ والین پیٹھ پننۍ ژکھ کڈان۔ امیک وجہ چھہ یہ تہِ زِ سہ چھہ معنی یسے منز بند گومت بٲتہ کین لفظن چھہ نہ سنیومت۔ قافیہ چہ کارسازی ورٲے کتھہ پاٹھۍ ہیکہ کانہہ نقاد یا پرن وول اتھ بٲتس لطف تُلتھ؟ یہ کتھ گژھہِ یاد تھاونۍ زِ لکہ شاعری منز چھیہ قافیہ بندی سیٹھا اہمیت۔ تہۍ وچھو زِ یتھ بٲتس منز تہِ چھہ قافیہ نہ صرف اندن پیٹھ بلکہ جایہ جایہ میلان۔ یمن لکہ بٲتن منز چھہ آہنگ، روانی تہ یاد تھاونچ قابلیت قافیہ بندی ہندی بدولت۔ اگر یمن لکہ بٲتن منز قافیہ تہ وزن ورتاونہ آسہ ہن نہ آمتۍ یم آسہ ہنے نہ سٲنس یاداشتس منز محفوظ رودۍ متۍ تہ اسہِ تام واتۍ متۍ۔ لکہ شاعری ہنز ٲڈرنہِ منز چھہِ یم زہ چیز سرس۔ وچھو اتھ بٲتس منز کتھہ پاٹھۍ چھیہ قافین ہنز طومار۔ 27 ہن لفظن ہندس اتھ بٲتس منز 15 قافیہ آسنۍچھہ نہ اتفاق (یا ترنگرِ والین ہنز کاکۍگی) بلکہ تتھ شعریاتس کن اشارہ یمچ کارفرمایی اتھ شاعری منز چھیہ۔ یونانۍ شعریات ہیکہِ نہ سانین لکہ بٲتن پیٹھ چسپان سپدتھ۔ ترٲوو قافین پیٹھ نظر:
قافیہ 1: رینزس/شیشس/پھِرس
قافیہ 2: گیندم/ اونم/ لویم/ رُم/ دپیم
قافیہ 3: راے/ ہاے/ چاے
قافیہ 4: پانے/ہتے/ ہے/ ژھۅپے
یمو قافیو علاوہ چھہ اتھ بٲتس منزکینژن لفظن ہند تکرار تہِ موجود۔
رینزس /رینزس
گیندم/گیندم
ببن/بب
شیشہ/شیشس
ژھۅپہ/ژھۅپے
مزید چھہ بٲتس منز آوازن ہند ہشر تہ تکرار تہِ قابل غور۔ گۅڈنکین دۅن مصرعن منز نون تہ کھنکھۍنون شییہ (6) لٹہِ تہ پتمین دۅن مصرعن منز /پ/آواز ژورِ (4) لٹہِ۔ یمو دۅیو آوازو علاوہ چھیہ/ر/ آواز تہِ بٲتس منز ستہِ (7) لٹہِ آمژ۔ یمن آوازن ہندِ تکرارہ سیتۍ چھہ بٲتہ کس آہنگس تہ روانی منز اضافہ گومت۔ یم دۅشوے عنصر لکہ بٲتن ہندِ خاطرہ اہم چھہِ۔ اسۍ ہیکو نہ تتھ شاعری منز وزن تہ قافیہ نظرانداز کٔرتھ یۅس تمہِ شعریات موجوب وننہ آسہِ آمژ یتھ منز یم لازم چھہِ۔ اتھ شاعری اگر یمن عنصرن ہندِ مۅکھہ گزگتی تہِ لگاونہ ییہ ناجایز چھہ نہ کینہہ۔
یتھ مضمونس منز اوس یتے ہاون زِ وزن تہ قافیہ چھہ پیٹھمہ لکہ بٲتہ چہ ٲڈرنہِ منز شامل تہ یمو ورٲے امہ بٲتک تصور کرُن بلکہ امچ تحسین کرنۍ تہِ ناممکن چھیہ۔


text:
زٲژ:کٲشِرؠ دٔپِتھؠ
زٲژ "کٲشِرؠ دٔپِتھؠ" مَنٛز صَفہٕ
یِم صَفہٕ چھِ یَتھ زٲژ مَنٛز، کُل ۲۱۲(پٔتِم صَفہٕ) (برٛونٛہِم صَفہٕ)
أ
- أتؠ دٲدؠ بُچھِ نَے میٛانہِ أچھ مہٕ وُچھِ نَے
- أتؠ دٲرؠ بُچھِ نَے میٛانہِ أچھ مہٕ وُچھِ نَے
- أتھؠ بانَس کھیٛۆن تہٕ أتھؠ بانَس چھَرُن
- أپِس دٔنؠ مُشکِل پیٚنؠ
- أپِس دٔنؠ مُشکِل کھیٚنؠ
- أکِس أچھ سۄرمہٕ، أکِس أچھ نِلہٕ تھۄتھ
- أکِس دَزان دٲر تہٕ بیٛاکھ وُشناوان اَتھٕ
- أکِس مۆٹھ نہٕ لَچہِ دود، بیٚیِس مۆٹھ نہٕ بَچہِ دود
- أکِس چھےٚ دَزان دٲر تہٕ بیٛاکھ چھُس وُشناوان اَتھٕ
ا
- اَب تہِ ٹوٹھ تہٕ بَب تہِ ٹوٹھ
- اَبَکھ چھانَس سَبَق روو
- اَبَکھ چھانَس طَبَق یٔڈ
- اَبٕنؠ درٕٛے بَبٕنؠ درٕٛے
- اَتوٗل کھیٛومُت ہاپتَو
- اَتھ اَتھ بُتھِس سَتھ سَتھ مۄل
- اَتھ اَتھ بُتھِس سَتھ سَتھ چوب
- اَتھ شوٗبہِ زُو کوتاہ لوٗبہِ
- اَتھ پُرنہِ یِمَے ژٕرنہِ
- اَتھ ژھٕن بَلاے یَتھ ژھٕن چونٛچہِ
- اَتھ کُلِس زٕے مؠوٕ
- اَتھَس مَنٛز اۆنٛگجہِ پانٛژھ تِمہٕ نہٕ ہِشَے
- اَتھَن پھۄکھ دِوان بَچُن
- اَتھِ تَسبیٖح بیٚبہِ پھٲسؠ
- اَتھِ لوٗر بیٚبہِ کھوس
- اَتھٕ دارُن گَو پان کٕنُن
- اَتھٕ دِتَم تہٕ برٛونٛٹھٕ یِتَم
- اَتھٕ شَلکہٕ کھۄتہٕ چھُ کَتھٕ شَلَکھ
- اَتھٕ واس چھُ مۄہرٕ ساس
- اَتھٕ چھۆل تہٕ میٔترُت ژۆل
- اَتھٕ ژھۆٹ تہٕ زیٚوِ زیٛوٗٹھ
- اَتھٕ کرٕٛہٕنؠ تہٕ بُتھِ سَفید
- اَتھٕ ہاوُن گَو اَتھٕ کھیٛاوُن
- اَسمانَس سٟتؠ بُزؠ بُزؠ گاڈٕ کھیٚنہِ
- اَسمانہٕ ؤسِتھ بُترٲژ دَب
- اَصٕل اَصٕل موٗدؠ باقٕے پھَژال روٗدؠ
- اَصٕل گَو اَصلٕے تہٕ فَرَع گَو فَرعٕے
- اَصٕل گَو اَصلٕے تہٕ نَقٕل گَو نَقلٕے
- اَفضَلَن چھیٚیہِ بَنٛگہٕ تہٕ چِلمہِ کٔژ کٲف
- اَفضَلَن چھیٚیہِ بَنٛگہٕ تہٕ کانٛگرِ کٔژ کٲف
- اَپارِ مُن دانہِ تہٕ یَپارِ گٔیہِ اَتھَن ہَٹھ
- اَپزِس کۆٹھؠ کَتہِ
- اَپزِس گۄڈ کَتہِ
- اَپُز چھُ تُلہٕ کَتُر تہٕ پۆز چھُ آفتاب
- اَپۆز چھُ تُلہٕ کَتُر تہٕ پۆز چھُ آفتاب
- اَکھ تہٕ اَکھ گَو کاہ
- اَکھ تہٕ اَکھ گٔیہِ کاہ
- اَکھ خۄجَس سٟتؠ بَتہٕ کھیٛۆن، بیٚیہِ ہا سِنِس کُن اَتھٕ نیُٛن
- اَکھ کھۆت گُرِس، بیٛاکھ کھۆت دۄسہِ
- اَکھ کھۆت ۂسؠ تِس، بیٛاکھ کھۆت دۄسہِ
- اَکھا کھۆت گُرِس، بیٛاکھا کھٔسؠ تَن دۄسہِ
- اَکھا کھۆت ۂسؠ تِس، بیٛاکھا کھٔسؠ تَن دۄسہِ
- اُتنہِ بَلایہِ تُت
خ
پ
- پَننؠن ماے پَرایَن کرٛاے
- پَننؠن نہٕ کوج تہٕ پَردؠن مِمُز
- پَننؠن نہٕ کوج تہٕ پَردؠن مِمیُٛز
- پَننؠن پَننُے وازٕ
- پَننؠن کرٛاے پَرایَن ماے
- پَننؠن کرٛاے پَردؠن ماے
- پَننؠن یَنٛگہٕ وۄپرَن پۄلاو
- پَننؠن یَنٛگہٕ پَردؠن پۄلاو
- پَننُے رَتھ پانَس مَتھ
- پَننُے رَتھ پانہٕ سٕے مَتھ
- پَننُے زاگان قُلفَس تہٕ تٲرِس، پَننُے کُس تام سَن ہؠتھ درٛاو
- پَننُے زاگان قُلفَس تہٕ تٲرِس، پَننُے کُس تانؠ سَن ہؠتھ درٛاو
- پَننِس دَبَس خَبَر دار
- پَننہِ اَتھٕ راوٕراوُن تہٕ بیٚیہِ سٕنٛدِ رٔژھرُن چھُ بَرابَر
- پَننہِ اَتھٕ راوٕرُن تہٕ بیٚیہِ سٕنٛدِ اَتھٕ رٔژھرُن چھُ بَرابَر
- پَننہِ بَلایہِ مۄکلہِ پَر بَلایہِ نہٕ
- پَننہِ بَچھِ اَگَر اَنؠ مہٕ آسہِ، کٲژاہ مَچھِ گَژھَن پٲدٕ
- پَننہِ بَچھِ ہَے اَنؠ مہٕ آسہِ، کٲژاہ مَچھِ گَژھَن پٲدٕ
- پَننہِ جایہِ سٲری پادشاہ
- پَننہِ پَننہِ جایہِ چھِ سٲری خۄجَے
- پَننہِ پَننہِ جایہِ چھِ سٲری خۄجہِ
- پَننہِ گَرِ ہاکھ وُگرٕ بیٚیہِ سٕنٛدِ گَرِ پۄلاو
- پَننہِ ہانٛژِ مۄکلَو پَر ہانٛژِ نہٕ
- پَننہِ ہانٛژِ مۄکلہِ پَر ہانٛژِ نہٕ
- پَننہِ ہَچہِ باہ ترَٛچہِ
- پَنُن چھُ پَننُے، وۄپَر چھُ وۄپرٕے
- پَنٕنؠ نَم چھِ پَننہِ تھَرِ کَشان
- پۄتلؠن پوٗزا بٲژَن اِذا
- پۄتلؠن پوٗزا بٲژَن یِذا
ژ
अ
- अख ख़ॏजस सॗत्य बतॖ ख्यॊन, बॆयि हा सिनिस कुन अथॖ न्युन
- अख खॊत गुरिस, ब्याख खॊत दॏसि
- अख खॊत हऺस्यतिस, ब्याख खॊत दॏसि
- अख तॖ अख गव काह
- अख तॖ अख गऺयि काह
- अखा खॊत गुरिस, ब्याखा खऺस्यतन दॏसि
- अखा खॊत हऺस्यतिस, ब्याखा खऺस्यतन दॏसि
- अतूल ख्योमुत हापतव
- अथ अथ बुथिस सथ सथ चोब
- अथ अथ बुथिस सथ सथ मॏल
- अथ कुलिस ज़ॖय म्यवॖ
- अथ छ़ॖन बलाय यथ छ़ॖन चोंचि
- अथ पुरनि यिमय च़ॖरनि
- अथ शूबि ज़ुव कोताह लूबि
- अथन फॏख दिवान बचुन
- अथस मंज़ ऒंगजि पांछ़ तिमॖ नॖ हिशय
- अथि तसबीह बॆबि फऻस्य
- अथि लूर बॆबि खोस
- अथॖ क्रॖहॖन्य तॖ बुथि सफ़ेद
- अथॖ छ़ॊट तॖ ज़ॆवि ज़्यूठ
- अथॖ छॊल तॖ म्यऺत्रुत च़ॊल
- अथॖ दारुन गव पान कॖनुन
- अथॖ दितम तॖ ब्रोंठॖ यितम
- अथॖ शलकॖ खॏतॖ छु कथॖ शलख
- अथॖ हावुन गव अथॖ ख्यावुन
- अथॖवास छु मॏहरॖ सास
- अपज़िस कॊठ्य कति
- अपज़िस गॏड कति
- अपारि मुन दानि तॖ यपारि गऺयि अथन हठ
- अपुज़ छु तुलॖकतुर तॖ पॊज़ छु आफ़ताब
- अपॊज़ छु तुलॖकतुर तॖ पॊज़ छु आफ़ताब
- अफ़ज़लन छॆयि बंगॖ तॖ कांगरि कऺच़ कऻफ़
- अफ़ज़लन छॆयि बंगॖ तॖ चिलमि कऺच़ कऻफ़
- अब ति टोठ तॖ बब ति टोठ
- अबख छानस तबक़ यऺड
- अबख छानस सबक़ रोव
- अबॖन्य द्रॖय बबॖन्य द्रॖय
- असमानास सॗत्य बुज़्य बुज़्य गाडॖ खॆनि
- असमानॖ वऺसिथ बुतरऻच़ दब
- असॖल असॖल मूद्य बाक़ॖय फच़ाल रूद्य
- असॖल गव असलॖय तॖ नक़ॖल गव नक़लॖय
- असॖल गव असलॖय तॖ फ़रा गव फ़रॖय
ख
च
प
- पननि अथॖ रावॖरावुन तॖ बॆयि सॖंदि रऺछ़रुन छु बराबर
- पननि अथॖ रावॖरुन तॖ बॆयि सॖंदि अथॖ रऺछ़रुन छु बराबर
- पननि गरि हाख वुगरॖ बॆयि सॖंदि गरि पॏलाव
- पननि जायि सऻरी पादशाह
- पननि पननि जायि छि सऻरी ख़ॏजय
- पननि पननि जायि छि सऻरी ख़ॏजि
- पननि बछि अगर अन्यमॖ आसि, कऻच़ाह मछि गछ़न पऻदॖ
- पननि बछि हय अन्यमॖ आसि, कऻच़ाह मछि गछ़न पऻदॖ
- पननि बलायि मॏकलि पर बलायि नॖ
- पननि हचि बाह त्रचि
- पननि हांच़ि मॏकलव पर हांच़ि नॖ
- पननि हांच़ि मॏकलि पर हांच़ि नॖ
- पननिस दबस ख़बरदार
- पननुय ज़ागान क़ुलफ़स तॖ तऻरिस, पननुय कुसतान्य सन ह्यथ द्राव
- पननुय ज़ागान क़ुलफ़स तॖ तऻरिस, पननुय कुसताम सन ह्यथ द्राव
- पननुय रथ पानस मथ
- पननुय रथ पानॖसॖय मथ
- पनन्यन क्राय परद्यन माय
- पनन्यन क्राय परायन माय
- पनन्यन नॖ कोज तॖ परद्यन मिमुज़
- पनन्यन नॖ कोज तॖ परद्यन मिम्युज़
- पनन्यन पननुय वाज़ॖ
- पनन्यन माय परायन क्राय
- पनन्यन यंगॖ परद्यन पॏलाव
- पनन्यन यंगॖ वॏपरन पॏलाव
- पनुन छु पननुय, वॏपर छु वॏपरॖय
- पनॖन्य नम छि पननि थरि कशान
- पॏतल्यन पूज़ा बऻच़न इज़ा
- पॏतल्यन पूज़ा बऻच़न यिज़ा


text:
وِکیٖپیٖڈیا پؠٹھٕ، اَکھ آزاد اِنسایکلوپیٖڑیا
کٲشُر (کٲشُر وۄشژار: [kəːʃur]) یا کوشُر (کٲشُر وۄشژار: [koːʃur]) چھےٚ اَکھ زَبان یہِ جۆم تہٕ کٔشیٖر تہٕ آزاد کٔشیٖر رِیاستَس مَنٛز بولنہٕ یِوان چھےٚ۔[4][5][6]
کٲشِر زؠو چھےٚ اَلہٕ پَلہٕ سَتَتھ پؠٹھ شیٖتھ لَچھ لوٗکھ بولان۔ یہِ زؠو چھےٚ کٔشیٖر ہٕندؠن سارؠ نٕے عَلاقَن مَنٛز بولنہٕ یِوان یِتھ پٲٹھؠ زَن گِلگِتٕکؠ بٔنیِم عَلاقہٕ جیٚمٕکؠ ہیٚرِم عَلاقہٕ۔
کٲشِر زبان ٲس گۄڈٕ شاردا رَسمِ خَط مَنٛز لؠکھنہٕ یِوان مَگَر وۄنؠ چھِ یہِ فارسی رَسمِ خَط (نَستالیٖق) مَنٛز لؠکھنہٕ یوان تہٕ یہِ رَسمِ خَط چھُ کِتاب ،اخبار بیترِ لؠکھنَس مَنٛز اِستِمال گَژھان۔ دیوانگری چھُ بیٛاکھ رَسمِ خَط یُس کینٛہہ کٲشِرؠ پنٛڈِت چھِ اِستِمال کَران۔
فارسی رَسمِ خَط تہٕ دیوانگری چھُنہٕ مَذہَب مُطٲبِق اَکھ أکِس نِش دور بٔلِکہِ چھِ واریاہ کٲشِرؠ پنٛڈِت تِم تہٕ یِم فارسی رَسمِ خَط چھِ استِمال کَرن۔
لِکھٲرؠ نِظام[اؠڈِٹ]
أرؠ اَچھَر[اؠڈِٹ]
أرؠ اَچھَر[اؠڈِٹ]


text:
قطرس منز فیفا ورلڈکپ 2022 کسِ افتتاحس منز اسلامی اسکالر ڈاکٹر ذاکر نائک سنزِ شرکت پتہ گئی سوشل میڈیاہس پیٹھ سیٹھا ویڈیو وائرل۔ ویڈیون متعلق چُھ دعویٰ یوان کرنہ زہ واریاہ غآر مسلمانو کور اسلام قبول۔
اتھ دوران چُھ ذاکر نائک سُند ویڈیو وائرل گژھان، یتھ منز 4 نفر چھِ ذاکر نائکس برونہہ کنہِ کلمہ پران وچھنہ چھ یوان۔ اتھ متعلق چُھ یوان دعویٰ کرنہ زہِ قطرس منز فیفا ورلڈکپ 2022 ہس دوران ذاکر نائک سندِ تقریر ساتِ متاثرِ ژؤرو نفرو کور اسلام قبول۔
اکِ ٹویٹر صارفن چُھ ویڈیو شیئر کرِتھ لیکوھمتُ زہِ ‘قطرس منز اسلام قبول کرن والین ہُند ویڈیو۔ ڈاکٹر ذاکر نائک حفظہ اللہ سندِ گوڈنیکِ پروگرامس منز کور 4 نفرو اسلام قبول۔ الحمدللہ رب العالمین’۔
یتھی کنِ چُھ سیٹھا صارفو قطرس منز فیفا ورلڈکپ 2022 ہُک ونتھِ ذاکر نائک سُند ویڈیو شیئر کرتھِ دعویٰ کورمتُ زہِ 4 نفرو کور اسلام قبول۔
یمن پوسٹن ہُند لنکِ ہکیو توہیِ یتیتھ، یتیتھ، یتیتھ تہ یتیتھ وچتھِ
امہِ علاؤ چُھ یہ ویڈیو یوٹیوبس پیٹھ تہِ آمتُ شیئر کرنہ۔ یمیوک لنک توہیِ ہیکیو یتیتھ وچتھِ۔
Fact Check/ Verification
قطرس منز فیفا ورلڈکپ 2022 کسِ اتھ ویڈیوس متعلق حقیقت زاننہ خاطرء کور اسہِ ذاکر نائک سُند ویڈیو انوڈِ سافٹ وئر کہِ مدد سآتِ کیفریمن منز تقسیم۔ تہ امہِ منز کور اکھ کیفیرم گوگل ریورس امیج سرچ۔ سرچ دوران آو نہ اسہِ کانہہ تہ اطمنان بخش نتیجہ لبنہ۔
امہ پتہ کور اسہِ یوٹیوبس پیٹھ ‘ذاکر نائکن پرنائے 4 نفر کلمہ’ کیورڈ سرچ۔ سرچِ دوران آئی اسہِ امہِ ویڈیوکِ کینہہ کیفریم عبدالغنی بودھرا نامی یوٹیوب چینلِ پیٹھ اکسِ ویڈیوس منز لبنہ۔ یتھ منز ذاکر نائکس برونہہ کنہِ 4 نفر وچھنہ چھ یوان۔ ذاکر نائک سُند ویڈیو پُور وچھنہ پتہ آو تور اسہِ فکرِ زہِ ذاکر نائک سُند یہوے ویڈیو چُھ یوان سوشل میڈیاہس پیٹھ شیئر کرنہ تہ اتھ متعلق چُھ یوان دعویٰ کرنہ زہ، یمو 4 نفرو کور فیفا ورلڈکپ 2022 ہس دوران اسلام قبول۔ اتھ چینلِ پیٹھ چُھ یہ ویڈیو آمتُ 26 مئی 2016 ہس منز اپلوڈ کرنہ۔
ویڈیو کسِ کیپشنس منز چُھ عربی زبانِ منز لیکتھِ زہِ ‘قطرس منز ذاکر نائیک سُند لیکچر ختم گژھنہ پتھ کور 4 نفرو اسلام قبول’۔
مزید سرچِ دوران آو اسہِ یہ ویڈیو باقی یوٹیوب چینلن پیٹھ تہِ لبنہ تہ تمام چینلن پیٹھ چُھ یہ ویڈیو 2016 ہس منز اپلوڈ آمتُ کرنہ۔
ویڈیون ہُند لنک ہیکیو توہیِ یتیتھ، یتیتھ تہ یتیتھ وچتھِ۔
امہِ سآتِ گو اسہِ واضع زہِ ذاکر نائک سُند ویڈیو چُھنہ قطرس منز فیفا ورلڈکپس دوران کینہہ۔ یُس سوشل میڈیاہس پیٹھ چُھ امہِ دعویٰ سان شیئر یوان کرنہ۔
Conclusion
نیوز چیکر کسِ تحقیقاتس منز گو ثابت زہِ ذاکر نائک سُند ویڈیو چُھنہ قطرس منز فیفا ورلڈکپ 2022 ہس دوران کینہہ، دراصل چُھ یہ ویڈیو 2016 ہس منز رکارڈ اآمتُ کرنہ۔ لہذا اتھ ویڈیو ویس سآتِ کرنہ یوان دعویٰ چُھ غلط۔
Result: False
Our Sources
Video by YouTube channel Meer Mohammed Yehya, dated May 28, 2016
Video by YouTube channel abdelghani boudra dated May 27, 2016
Video by YouTube channel Ashique Ansari dated May 30, 2016
کسی بھی مشکوک خبر کی تحقیقات، تصحیح یا دیگر تجاویز کے لیے ہمیں واٹس ایپ کریں: 9999499044 یا ای میل: [email protected]


text:
نونک مسلہ کرن بہ ترین الگ قسمن منزتقسیم۔اکھ گوٚو سہ نون یس لفظہ کس ٲخرس پٮٹھ اکہِ زیٹھہ مصوتہ پتہ یوان چھہ۔ مثلا آسمان، موزون تہ زمین۔ یتھہ پاٹھۍ پتھ کن بیان سپد اتھ نونس متعلق اوس فارسی زبانۍ منز یہ اصول زِ نون چھہ نہ زیٹھہِ مصوتہ پتہ مجرا یوان۔ یہ اوس نون غنہ یعنی nasalization ۔جدید فارسی یس منز چھہ یہ نون اکہِ الگ مصمتہ کہ حیثیتہ شعرن منز پرنہ ، بولنہ یوان مگر ہیجلہِ کس زیچھرس چھیہ نہ کانہہ فرق پیوان۔پرانہِ اردو شاعری منز اوس زیادہ تر یۅہے اصول زِ نون چھہ نہ زیٹھہِ مصوتہ پتہ مجرا یوان اگرچہ کنہِ کنہِ اعلانیہ نون تہِ ورتاونہ چھہ آمت۔ البتہ جدید اردو شاعری منز ہریو اعلانیہ نونک ورتاو۔ کاشرِ شاعری منز چھہ زیٹھہِ مصوتہ پتہ نون دۅشونی صورتن منز میلان۔ پرانین شاعرن ہندس کلامس منز چھہ اکثر زیٹھم زیٹھہِ ہیجلیک ٲخری مصمتہ تقطیع منز پیوان۔ چاہے تم کاشرۍ نون آسن یا نیبرم یا بدل کانہہ آواز۔ رفیق راز چھہ ونان زِ نیبرمین لفظن منز ہیکون ٲخری نون مکتوبی غیر ملفوظی تہ مکتوبی ملفوظی اختیاری طور ورتٲوتھ، مگر کاشرین لفظن منز گژھہِ نہ یہ اختیار آسن۔ تمن منز گژھہِ یہ مکتوبی ملفوظی آسن۔رفیق رازن یہ اصرار چھہ دراصل کاشرین لفظن ہندس پھورس پیٹھ دٔرتھ۔مگر کاشرۍ شاعر خاص کر جدید دورکۍ شاعر چھہِ فارسی،اردو یہ [ ییتہ نس چھم نہ تران فکرِ میہ کیا اوس لیوکھمت۔ فایل ہیچم نہ کھولتھ] زِ اعلانیہ نون تہ نون غنہ سیتۍ چھہ نہ شعرس یا شعر چہ موسیقی کانہہ تلک پٮٹھ گژھان۔ لہذا اگرکاشرین لفظن ہندس سلسلس منز تہِ اختیار روزِ فرق پییہِ نہ کانہہ۔ یہ چھہ صحیح زِ اکس ہیجلس پیٹھ مشتمل یتھۍ لفظ مثلا زون، ہون چھہِ نہ نون غنہ ہس منز تبدیل گژھان۔یمن منز چھہ نہ کانہہ نون غنہ ورتاوان تہِ۔
دوٚیم گوٚو سہ نون یس لفظس منزس اکہِ ژھۅٹہِ مصوتہ پتہ یوان چھہ تہ یتھ پتہ کنہِ بیاکھ مصمتہ یوان چھہ۔ مثلا رنگ، منز،بند، بیترِ۔اردو تہ فارسی زبانۍ منز چھہ یتھین لفظن ہند نون تقطیع منز مجرا ننہِ یوان تہ یم لفظ چھہِ فاع کس وزنس پٮٹھ گنڈنہ یوان مگر کاشرس منز چھہِ یم لفظ فاع بجایہ فع وزنس پیٹھ گنڈنہ آمتۍ یمیک مطلب یہ چھہ زِ کاشرس منز چھہ یمن ہند نون مکتوبی غیر ملفوظی گنزرنہ یوان۔کاشرس منز کیازِ چھہ یہ امہ رنگہ گنڈنہ آمت؟ ظاہر چھہ تمیک وجہ چھہ سانہِ زبانۍ ہند صوتیات۔فارسی یس تہ خاص کر اردوس منز چھہ یتھین لفظن منز ٲخری مصمتس پٮٹھ نیم فتحہ تصور کرنہ یوان تاکہ یمن ہندس اندس پیٹھ یۅس مصمتن ہنز دُچ چھیہ سۅ ییہ پھٹراونہ۔ مثلا "رنگ” لفظ نمون۔ امہ چین آوازن ہنز تشکیل چھیہ یتھہ پاٹھۍ: (؍ر۔اَ۔ن۔گ؍)۔ مگر اردوس منز چھیہ امچ تشکیل یتھہ پاٹھۍ: (؍ر۔اَ۔ن؍ + ؍گ۔اَ) ۔ٲخری زبر چھیہ نہ پورہ زبر بلکہ سۅ یتھ نیم فتحہ ونان چھہِ۔صوتیاتی اصطلاحن منز ونو زِ ییلہِ اسۍ یمن لفظن ہندۍٲخری مصمتہ بولان چھہِ اسۍ چھہ ِٲسس منز نیبر نیروُن شہہ مکمل طور بند کران تہ رژھہِ کھنجہِ ٹھہرتھ شہک یہ گنڈ یلہ تراوان تہ امہ پتہ ینہ والہِ لفظہ کہ پھورہ خاطرہ تیاری کران۔ یژھن آوازن چھہِ stops ونان۔ اردو زبانۍ منز چھہِ یم مصمتہ بناونس اندر اتھ برعکس ٲسس منز ہوا مکمل طور بند کٔرتھ "یکدم” یلہ تراونہ یوان یمہِ کنۍ یمن پتہ کنہِ اکھ لۅکٹ مصوتہ بوزنس منز یوان چھہ یتھ نیم فتحہ وننہ آو۔ یژھن آوازن چھہِ plosives ونان۔ گویا یمن لفظن منز (مثلامنز، کنز، کۅنگ، زنڈ، رنگ) یوت نونک مکتوبی غیر ملفوظی تہ مکتوبی ملفوظی معاملہ چھہ تیوتے چھہ یمن پتہ کنہِ کہ مصمتی خوشک معاملہ یتھ منز نون اکھ حصہ چھہ۔اصل مسلہ چھہ زِ ٲخری مصمتہ چھا کاشرس منز متحرک بنان کنہ نہ۔ اردوس منز چھہ نہ یتھ کانہہ مسلہ تکیازِ تم چھیی یمن نیم فتحہ ہیتھ بولان یا تصور کران مگر اسۍ چھہِ نہ۔اسۍ چھہِ یمن لفظن ہندۍٲخری مصمتہ ادا کٔرتھ ٲسس تھکھ دوان۔ لہذایمن شعرن منز یمن لفظن ہندۍٲخری مصمتہ متحرک بناونہ آمتۍ چھہِ (تکیازِ فارسی تہ اردوس منز تہِ چھہِ) تمن شعرن منز چھہ یمن لفظن پیٹھ ضرورت یا معمول کھۅتہ زیادہ زور پیوان، تکیازِ یم چھہِ شعوری طور متحرک بناونہ آ متۍ، کینژھا فارسی ،اردو عروض کین اصولن ہنز پابندی کرنہ کس شوقس منز تہ کینژھا اردو شاعری ہنزِ مشقہِ ہندس نتیجس منز۔ اسۍ تلوکھ حکیم منظورنۍ زہ شعر یم رفیق راز ن نون اعلانیہ ورتاونچہ مثالہ رنگۍ دتۍ متۍ چھہِ۔ بییہ تلوکھ اسۍ شہناز رشیدنۍ تریہ شعر یم میہ پانہ ژارۍ متۍ چھہِ۔ یمو سیتۍ پکناوون اسۍ لفظن منزباگ کہ نونک بحث برونہہ۔حکیم منظور سند شعر:
کاش منظورن تہِ پوٚرمت آسہِ ہا لولک سبق
کاش وۅلرس منز زانہہ مہتاب وچھمت آسہِ ہن
امہِ شعرہ کس "منز” لفظس پٮٹھ چھہ ضرورت کھۅتہ زیادہ زور پیوان تکیازِ امہِ لفظک ٲخری مصمتہ چھہ متحرک بنٲوتھ زیٹھراونہ آمت۔دلچسپ نکتہ چھہ یہ زِ ییتہِ شاعرن لفظ "منز” نون مجرا نتھ فاع کس وزنس پیٹھ گوٚنڈمت چھہ، تتہِ چھس اتھ پتے ینہ وول لفظ "زانہہ” نوِ قاعدہ مطابق فاع کس وزنس پیٹھ گنڈن مشتھ گومت۔ "زانہہ” چھہ فع کس وزنس پیٹھ گنڈنہ آمت، حالانکہ دۅشونی منز چھہ منزس نون یوان تہ دۅشونی چھہ اندس پیٹھ مصمتی خوشہ۔یۅہے صورت حال چھہ شہناز رشید سندس بنمس شعرس منز :
کمن سا راوۍ متین ہند برونت چھکھ سپدان
یہ کہنزِ رایہ چھہِ تارکھ وسان آبس منز
اتھ شعرس منز تہِ چھہ شاعرن نون مجرانتھ "ہند” لفظ فاع کس وزنس پٮٹھ گوٚنڈمت یمہِ سیتۍلفظس معمول کھۅتہ زیادہ زیچھر لوٚگمت چھہ ، مگر اتھ پتے ینہ والہِ "برونت” لفظک نون چھس امہِ قاعدہ مطابق ورتاون
مشتھ گوٚمت۔اتھ منز تہِ چھہ منزس نون یوان۔ اتھ لفظس منز چھہ نون مکتوبی غیر ملفوظی بنیومت۔ امی شعرہ کس دوٚیمس مصرعس منز چھہ بییہ "کہنزِ” لفظک نون اعلانیہ گنڈن مشتھ گوٚمت، حالانکہ اتھ لفظس منز تہِ چھہ نون منزس واقع۔ یہ کتھ چھیہ ثیقہ زِ حکیم منظورن چھہ "منز” لفظس تہ شہناز رشیدن "ہند” لفظس منزنون شعوری طور اعلانیہ ورتوومت۔ مگر باقی لفظن یعنی "زانہہ”،”برونت” تہ "کہنزِ” کن چھکھ نہ ظن رودمت۔نتہ چھیہ یہ حقیقت زِ یمن شاعرن چھیہ یمن لفظن منزنونہ رنگۍ فرق باسان یمیک بحث برونہہ کن ییہِ۔وچھوکھ شہناز رشیدنۍ بییہ زہ شعر:
پتھ پھیرہن چھیہ لار، پکن برونہہ تہ زیٹھ کھے
یتھ کریہنہِ رٲژ "منز "کرن کیا سفید گرۍ
شر بہ اوسس تہ اچھو "منزہ” نیکھ میانۍ کل ارزتھ
وۅنۍ گمتۍ سخ چھہِ پشیمان دپاں مۅختہ دنم ہیتھ
یمن دۅن شعرن منز چھہِ خط کشیدہ لفظ’’ منز‘‘ تہ ’’منزہ‘‘ دۅشوے فاع کس وزنس پٮٹھ گنڈنہ آمتۍ۔ ییلہ یم شعر اسۍ پران چھہِ اسۍ چھہِ نہ یمن لفظن منز کانہہ فرق کٔرتھ ہیکان۔وجہ یہ زِ اسۍ چھہِ نہ یم لفظ عام بول چالس منز متحرک بناونکۍ عادی۔ چونکہ اسہِ چھہِ زبانۍ منز یمن لفظن ہندۍمتحرک تہ غیرمتحرک جوڑ موجود لہذا چھہِ نہ اسۍ امہِ مۅکھہ تہِ منز، رنگ، کنز، کۅنگ، بیترِ لفظن منز اردوکۍ پاٹھۍٲخرس پیٹھ نیم فتحہ پھورراوان کران۔لفظن پتہ کنہِ نیم فتحہ نہ لگاونچ نہج چھیہ کاشرس منز ییژہمہ گیر زِ اسۍ چھہِ اندہ متحرک لفظن (مثلا منزہ، رنگہ، کنزہ، کۅنگہ، بیترِ) ہندۍٲخری مصوتہ تہِ اکثر حذف کران تہ یم لفظ اندہ غیر متحرک بناوان۔ اتھ نہجہ متعلق چھہ یتھ کتابہِ منز بییس جایہ بحث کرنہ آمت۔ اتھ برعکس چھہ امۍ سے شاعر سندس بییس شعرس منز (یس رفیق رازن اعلانیہ نون چہ مثالہ پاٹھۍ دیتمت چھہ)یہ مسلہ یتھہ پاٹھۍ حل گژھان زِ مصمتی خوشہ کہ ٲخری مصمتہ (گ) پتہ چھہ مصوتہ (اِ) یوان یتھ سیتۍ یہ رٔلتھ مصمتی خوشہ پھٹراوان چھہ، تہ (ن) تہ (گ) چھہِ الگ الگ پرنہ یوان۔ اگر اتھ لفظس پیٹھ تاکید تراونہ ییہِ (معنوی طورما روزِ سہ مناسب) تیلہِ چھہ (گ) مصمتہ مشدد بناون پیوان۔
ہے گلو! شوٚنگتھ مہ روزو اوس کس تامتھ ونان
تمۍ چھہ ممکن واو ما بیتاب وچھمت آسہِ ہن
اسہِ چھہِ زبانۍ منز یمو منزہ کینژن لفظن (منز، کنز، کۅنگ، زنڈ، رنگ) ہندۍ جوڑ تہِ موجود یمن منز پتم مصمتہ متحرک چھہِ۔ مثلا منزہ، کنزہ ،کۅنگہ، زنڈہ، رنگہ۔ نیتوکھ شہناز رشید سندۍ یم تریہ شعر
پتھ پھیرہن چھیہ لار، پکن برونہہ تہ زیٹھ کھے
یتھ کریہنہِ رٲژ "منز "کرن کیا سفید گرۍ
شر بہ اوسس تہ اچھو "منزہ” نیکھ میانۍ کل ارزتھ
وۅنۍ گمتۍ سخ چھہِ پشیمان دپاں مۅختہ دنم ہیتھ
کمن سا راوۍ متین ہند برونت چھکھ سپدان
یہ کہنزِ رایہ چھہِ تارکھ وسان آبس منز
شہناز سندس ترییمس شعرس منز چھہ لفظ "ہند”(دال متحرک بنٲوتھ) زیٹھراونہ آمت یمہِ کنۍ اتھ پیٹھ ضرورت کھۅتہ رژھ کھنڈ زیادہ زور پیوان چھہ۔ یی چھہ تسندس گۅڈنکس شعرس منز تہِ "منز” لفظس گژھان۔ یتہِ فارسی والیو پننہِ خاطرہ واریاہ اصول بناوۍ، کینہہ تھٲوکھ اختیاری (پتھ کن کوٚر میہ تمن ہند بیان) ، تتہِ ہیکوکھ اسۍ کاشرِ کہ خاطرہ تہِ الگ اصول بنٲوتھ۔ اسہِ چھہِ نہ تہندۍ اصول پالنۍ ضروری۔ تہِ کرنہ سیتۍ چھہِ نہ اسۍ عروضہ نیبر نیران۔ یمن چیزن ہنز چھیہ اتھ عروضس منز گنجایش موجود۔ یمن لفظن ہندس سلسلس منز چھہ سون اصول یہ زِ یمن منز چھہ نون مکتوبی غیر ملفوظی۔ کینژن جاین اگر ہیتی یا معنوی مجبوری آسہِ تہ تتھ مدنظر اگر یہ نون ملفوظی ورتاونہ ییہ سۅ چھیہ وکھرہ کتھ۔مگر عام اصول گژھہِ سانہ زبانۍ ہندِ صوتی مزازہ مطابق آسن۔چونکہ یمن لفظن منز چھہِ نہ اسۍ نیم فتحہ ورتٲوتھ مصمتی خوشہ پھٹراوان، لہذاچھہ نونے ختم گژھان۔ وتھ چھیہ یہ نیران زِ نون ترٲوتھ چھہ نونہ برونہم مصوتہ کھٍنکھراونہ nasalize یوان۔ یہ کرنہ سیتۍ چھہ نون نصف حالتس منز لفظس منز موجود روزان۔امہِ قسمہ کین نونن منز چھہِ تم لفظ تہِ یوان یم اکہِ بجایہ دۅن ہیجلین پیٹھ مشتمل چھہِ۔ مثلا اندر، گندر، بیترِ۔ یمن لفظن منز چھہِ نہ مصمتہ اکھ اکس پتہ اکۍ سے ہیجلس منز یوان بلکہ چھہِ یم اکہِ ہیجلہِ کس اندس تہ بییہِ ہیجلہِ کس گۅڈس منز یوان۔ یمن ہند ژھین چھہ نہ سہ مسلہ پیش کران یس اکۍ سے ہیجلس منز ینہ والۍ مصمتہ کران چھہ۔ مگر کاشرس منز چھیہ یہ عام نہج زِ نون پتہ اگر کانہہ دندۍ مصمتہ dental consonant یوان آسہِ ، سہ نون چھہ پیوان تہ تمہِ بدلہ چھہ تمہِ برونہہ ینہ وول مصوتہ نون غنہnasalize بنان۔وجہ یہ زِ نون تہِ چھہ دندۍ مصمتہ ۔ زہ دندۍ مصمتہ اکھ اکس پتہ ینہ سیتۍ چھہ اکہِ کہ راونک امکان ہران۔ لہذا گژھن یم لفظ (مفا) کس وزنس پٮٹھ تہِ موزون۔ یعنی یہند نون تہِ ییہِ کاشرس منز مکتوبی غیر ملفوظی گنزراونہ۔ ضمنا چھہ عرض زِ یتھۍ ہوۍ لفظ اگر شعرن منز تھکہ جاین (caesura)پٮٹھ متحرک ورتاونہ ین، تمن جاین گژھہِ نہ یمن ہند صوتی عادتس خلاف معمول آسنک احساس۔


text:
کتھہِ منز کتھ 1 آنلاین نیب کہ خاطرہ ریتہ وار کالم لیکھنہ خاطرہ کرییہ میہ پننین ادیب دوستن اکھ عام گزارش۔ اکس شخصس علاوہ (یمس بچارس کاشر تہِ لیکھن چھہ نہ تگان) ہٲو نہ کٲنسہِ دلچسپی۔ میہ ٲس کینژن نش وۅمید زِ تم یِن برونہہ کن مگر سپز مایوسی۔ سلیم سالک صٲبن دژ میہ یہ […]
اکھ لفظ چھہ مس (مست) یعنی مستی منز۔ امہ لفظک مول کیا چھہ؟ کانہہ تہِ پورمت لیوکھمت شخص ہیکہِ اندازہ کرتھ۔ مگر کاشرِ ڈکشنری منز چھہ امیک مول سنسکرت لفظ (مدھیہ) دنہ آمت۔ سۅرگواسۍ پروفیسر توشخانی سنز کام ٲس یہے۔ مس (مست) چھہ کاشرس منز اردو زبانی ہندۍ پاٹھۍ فارسی پیٹھہ آمت۔ ممکن چھہ یہ […]
محمد یوسف ٹینگن چھہ کلیات رسول میرس زیٹھہِ زیوٹھ پیش لفظ لیوکھمت، یتھ منز واریاہ ترت وننہ چھہِ آمتۍ۔ کینژن ہنز نشاندہی چھیہ میہ پتمین پوسٹن منز کرمژ۔ اکس جایہِ چھہ ونان زِ رسول میرن چھیہ کینہہ عجمی تہ فارسی ترکیبہ حافظ، فردوسی تہ نظامی سندۍ پاٹھۍ ورتاومژہ۔ تقریبا اکس صفحس پیٹھ چھہ یمن ترکیبن […]
نذیر آزاد چھہ پننہِ کتابہِ منز رسول میر سند اکھ شعر یتھہ پاٹھۍ دوان در جنگ کران کارِ خنجر دستِ رنگیں چانۍ ہم پنجہ دستاں چھی نہ رستم سام نگارو ٹینگ تہ شاد چھہِ غزلہ کس متنس منز “چھی” بدلہ “چھُے” دوان۔ نذیر آزادن کتہِ اۆن یہ “چھی”؟ یہ چھہ دراصل امۍ ٹینگ سندِ کلیات […]
کینژھا صحتہ چہ خرابی تہ کینژھا معاشی پریشانیو کنۍ چھس بہ وونۍ واریاہ کالہ پیٹھہ فیس بکس تہ روشۍ روشی وچھان، بلاگ تہ رود طاقچس پیٹھ، پرن لیکھن تہِ چھہ بند۔ نہ چھیہ اورچ خبر کانہہ، نہ یورچ۔ مگر اکھ سیٹھا خوش گوار خبر وٲژ زِ الطاف اندرابی صابنس نیرۍ پوش رسالس دراو تازہ شمارہ۔ […]


text:
تحریر: صوفی شوکت نیب رسالہ گو ۵۳ وہُر، یعنی تنہ اوسس بہ زینے … واریاہو چیزو علاوہ چھہ امین کامل صابن کاشرس ادبس یہ تہِ اکھ تیتھ دیت یس نہ مشراونہ ہیکہِ […]
مہجور تہ آزاد سندی زہ لولہ نغمہ
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی مہجور تہ آزاد سندی زہ لولہ نغمہ: اکھ تقابلی تجزیہ مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن […]
غلام رسول قاڑو — گمنام صوفی شاعر
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
وازہ محمود سند اکھ شعر
بشیر بڈگامی: وازہ محمودنس یتھ شعرس پیٹھ کرہ ہو کتھ. اکھ کرہوس تشریح بیہ ہیمہوس سام اسمأنۍ جانور ناو چھس ندہر تس غذا گاڈہ ہند ماز ہے ویسۍ یے شبیر احمد شاہ: […]
میانۍ افسانہ چھہِ واحد متکلمس منز
نیب رسالن کوٚر معروف افسانہ نگار ہردے کول بھارتی یس سیتۍ تہنزِ تازہ کہانی "گیس بال” کہ تعلقہ کتھ باتھ یۅس بۅنہ کنہِ پیش چھیہ۔ نیب: کہانی ہند بنیادی اسلوب چھہ بیانیہ […]
رابرٹ بلیۍ سندۍ غزل تہ اکھ کتھ باتھ
[2000 منز چھپییہ پیرس ریوو رسالس منز رابرٹ بلییس سیتۍ اکھ زیٹھ کتھ باتھ۔ امہ کتھ باتھہِ ہند اکھ حصہ اوس بلیۍ سندین نام نہاد غزلن متعلق۔ بۅنہ کنہ چھہ کتھ باتھہِ […]


text:
حیات عامر حسینی، نیب
نیب:یمن دۅہن اسۍ علی گڈھ پران ٲسۍ ژہ اوسکھ منزۍ منزۍ اردو پاٹھۍ نظما وظما ونان۔ تمنے دۅہن چھپییہ چانۍ اکھ نظم امیزان کی بچیاں شب خونس منز تہِ ۔ تمہِ پتہ تہِ رودکھ ژہ شاعری کران مگر کاشرس کُن ینک کیا وجہ چھہ، نیب دوبارہ شایع گژھنہ علاوہ ؟ چانہِ شاعری ہند کیا چھہ آگُر؟
حیات عامر حسینی: میہ ووت واریاہ کال انگریزی تہ اردو س منز لیکھان مگر زہ ؤری برونہہ کوٚو میہ ہنگہ تہ منگہ کاشر لیکھن شروع۔ اتھ پتہ کنہِ کم عوامل چھہِ، میہ چھیہ نہ پانس پتاہ۔ البتہ ونہ بہ یہ زِ میٲنس لاشعورس تہ شعورس دۅشونی سطحن پیٹھ چھیہ اکھ ارتعاشی کیفیت۔ میانۍ علایم چھہِ عربہ کہ صحرا منزہ وۅتھان تہ باقین تہذیبن تہ کشیرِ ہندس تاریخس یُس شاہ ہمدان سندِ دورہ پیٹھہ شروع گژھان چھہ، منز پننۍ رابطہ ژھانڈان۔ میون مسلہ چھہ انسانہ سنز روحانی شناخت، یۅس تمام تہذیبی رابطن نظرِ منز تھٲوتھ معنی چھہ لبان۔ میانہِ وجودچ تہ فنچ سٲرے تلاش چھیہ رمز کاینات، فخر موجودات، وجہ تخلیق، ختم مرتبت حضرت محمد مصطفی صلی اللہ علیہ وسلم تہ تسندین اہل بیت طاہرینن ہنزن مارۍ منزن تخلیقی ژھاین تہ گراین ہنز تلاش تہ میانہِ خاطرہ چھہ سورے کاینات امۍ سے ذات مقدسس اندۍ اندۍ نژتھ معنی لبان۔ یہ چھہ رۅبہ سند محبوب ، شفیع المذہبین تہ رحمت للعالمین۔ تمام انسانی تہ روحانی تہ وجودی تہ تہذیبی کشمکش، تخلیق و تعمیرک مرکز تہِ چھہ سُے تہ یمن ہنز کہوٹ تہِ چھہ سُے۔ قومن ہند عروج تہ زوال، تہند شناخت، عظمت، غلامی، جبر، فن تہ علم یہ سورے چھس بہ سمجھان اتھۍ کہوچہ کھستھ معنی لبان تہ کشیر تہ کاشرۍ سندین تمام مسلن ہند معنی مطلب تہِ چھس بہ امۍ سے آغس سیتۍ رشتن ہنزِ روشنی منز وچھنچ کوشش کران۔ امہِ سیتۍ گژھہِ نہ میہ مذہبی شدت پسندی ہنز ہانژھ لگنۍ۔ بہ چھس یہ سمجھان زِ فنس منز گژھہِ مذہبیت آسنۍ تیلہ چھہ یہ زیادہ میوٹھ، رسیُل تہ سوٚن، معنی دار تہ تہدار بنان۔ ہاں یہ چھہ ضروری زِ مذہب تہ مذہبیت چھہِ زہ الگ تہ وکھرہ چیز تہ دۅشونۍ ہندۍ معنی تہ اثرات چھہِ بیوٚن بیوٚن۔
نیب: فنس متعلق کیا چھہ چون نظریہ؟
حیات عامر حسینی: فن کیا چھہ؟ یہ چھا داخلی حقیقتن، تمناہن یا نفسیاتی ترکیبن، تقاضن یا احساساتن تہ ضرورتن ہند اظہار؟ اتھ چھا انسانہ سندین مابعد الطبعی بنیاذن تہ قضاین سیتۍ کانہہ تعلق؟ یہ چھا تمۍ سنزن وجودی، مذہبی، سماجی یا تہذیبی یا ما بعد التہذیبی تہ لاشعوری حدن تہ جہژن تہ سنِرن ہند اظہار کِنہ یہ چھہ محض ہنر مندی، کاریگری یا ماہرانہ کوششن ہند نتیجہ یا ناو؟یمو دۅیو رویو منزہ یُس تہِ رویہ اختیار کرون، فنکۍ معنی تہ حد بدلن۔” اگر فن محض کاریگری تہ ہۅنر چھہ تیلہِ ہیکہِ اکھ شخص بہتر کاریگر، وۅستہ، چھان، رنگ ساز، دٔسل بٔنتھ مگر سہ ہیکہِ نہ خواب وچھن وول فن کار عیسی بٔنتھ یُس تاج محل بناوِ”۔ سہ ہیکہِ نظم گر بٔنتھ مگر شاعری ہیکہِ نہ کٔرتھ۔ بٔڈ شاعری چھیہ واریاہ بٔڈ کتھ، سہ ہیکہِ نہ معمولی شاعر تہِ بٔنتھ۔ امراالقیسن، شیکسپیرن، شیخ العالمن، لل دیدِ یا امہِ قبیلہ کیو فن کارو کتہِ اوس عروض تہ شاعری ہندۍ زاوۍ جار ہیچھمتۍ! سیلابس چھیہ نہ وتھ یوان ہاونہ۔ سہ چھہ پانے پننۍ وتھ کڈان یتھہ کنۍ سیلاب پانے بٹھۍ، کنہِ، کھشارہ، سیکھ، کلۍ کٹۍ پانس سیتۍ والان یا اورہ یور چھکراوان یا کُنہِ جایہ سنیر دوان تہ تھزر کھالان چھہ۔ یتھے کنن چھہ اکھ فطری فن کار سنز پننۍ اندرم تیہہ تسندین لفظن، رنگن، سازن، کنین پانے گران تہ تہنز شیرہ پٲر کران۔ فن کارس یہ ونن زِ کیازِ کٔرتھ شاعری یا ژیہ کیازِ لیوٚکھتھ افسانہ یا ناول یا ژیہ کیازِ کٔرتھ مصوری یا سنگ تراشی یا موسیقاری یا ژیہ اگر شاعری کٔرتھ تہ کیازِ بدلٲوتھ زبان، ژیہ کیا زِ لیوٚکھتھ فارسی یا اردو یا کاشر یا انگریزی۔ یہ چھہ اکھ مشکل، پیچیدہ، پریشان کن آسنس سیتۍ اکھ بے معنی سوال تہِ۔ فن کار سندۍ اندرم تقاضہ چھہِ تس پننہِ ورتاوکۍ طریقہ، وتہ تہ اتھ منز استعمال گژھن والۍ چیز ہاوان، شاعری کرنہ وزِ چھہ نہ سہ گۅڈنیتھ لغت یا لفظن ہندۍ ڈیر قطارن منز تھاوان بلکہ چھہِ یم تسندِ روح کہ سنِرہ منزہ ناگہ جوین ہندۍ پاٹھۍ ببکھ کران پانے کھسان تہ چھہِ لفظن ہنز سۅ تارکھ مال بناون یتھ اندری تصویرن ، احساسن، رازن تہ حقیقژن تہ اظہارن ہند اکھ کاینات پروہ چھہ آسان تراوان، گاہ تراوان یا وٲنجہِ دگہِ ہندۍ تہ لاوِ مورِ ہندِ نارکۍ پاٹھۍ سسراے کران۔فن (مثلا شاعری) چھہ ترسیل تہ اظہار۔ ترسیل تہ اظہارک تعلق چھہ نہ معروضن سیتۍ آسان یا معروضن تہ معروضن درمیان آسان بلکہ چھہ امیک تعلق تمن وجودن درمیان آسان یمن احساس، فکر تہ آزادی تہ عملہِ ہندۍ دۅلابہ ؤلتھ چھہِ آسان۔ اگر سٲرے کاینات اکھ زندہ تہ حرکی مظہر چھیہ، تیلہِ گژھہِ اتھ پتہ کنہِ اکھ ناقابل بیان سِری حقیقت آسنۍ، یۅس آفتابہ ز61ژن ہندۍ پاٹھۍ سارۍسے کایناتس روشن چھیہ کران، مگر تم زژہ چھیہ نہ آفتاب آسان۔ توے چھیہ گاشچ توجیہہ ممکن تہِ ناممکن تہِ۔ انسانۍ وجود چھہ اکھ سِر، گاش تہ پریتھ گاشس تہ سِرس چھیہ اکھ دگ آسان یتھ اسۍ اظہارچ دگ ونو۔ شاعر کیازِ چھہِ شاعری کران؟ شاید ہیکہِ نہ سہ اتھ کانہہ جواب دِتھ یُس مطمین کرِ۔ مابعدی یا وجودی قضایا ہیکوکھ بیان کٔرتھ مگر مابعدی یا وجودی دگ بیان کرنۍ چھیہ سیٹھا مشکل بجایہ خۅد چھہِ یم قضایا تہِ ٲخرس تحلیلہ کہ حدہ بیبر روزان۔فنچ فطرت چھیہ بے ساختگی، روانی تہ زاوۍجار تہ معنی۔ فن بوزۍ تون اکھ آتش فشان۔ یہ ییلہ پھٹان چھہ اتھ چھہ نہ کانہہ وتھ ہاوان، نہ چھہ اتھ کانہہ رکاوٹ ہیکان کٔرتھ۔ اتہ چھہ پنن زور آسان۔ آتش فشانس چھہ نہ کانسہِ ہنز کٔرنۍ شیران سنبالان۔ ہنر مندی گیہ وۅستہ سنز کٔرنۍ۔ کرنۍ چھیہ اکس مرحلس پیٹھ منجہ مژِ ربہِ برونہہ کُن پکناوان مگر اگر یہ نرم میژِ بجایہ ہۅچھمژ میژ یا سیکھ آسہِ، سہ کیا کرِ اتھ؟ توے چھُس بہ ونان زِ فنک ارتقا تہِ چھہ امہِ کہ داخلی زورک نتیجہ آسان۔ اگر آبس کانہہ زور آسہِ نہ، سہ ہیکہِ نہ زمینس چاک کٔرتھ ناگچ صورت اختیار کٔرتھ۔ اصل چھہ کُنہِ چیزچ پننۍ فطرت تہ امکانی صلاحیت۔ اگر صلاحیت معدوم آسہِ تیلہ، ہیکہِ نہ کانہہ چیز برونہہ کُن یِتھ۔
نیب: متوجہ کرنۍ واجینۍ نظم نگاری گے کاشرس منز شیٹھ تہ ستتھ کین دہلین دوران نظرِ۔ چانہِ اتھ نظم نگاری برونہہ کنہِ کۅس روایت چھیہ؟ کاشرِ نظم نگاری متعلق کیا خیال چھہ چون؟
حیات عامر حسینی: بہ ونہ تۅہہِ زِ میہ یۅس روایت پتہ کنہِ چھیہ تتھ منز چھہِ نہ دور تام کُنہِ جایہ شاعر یا شاعری نظرِ گژھان۔ میون جد حضرت خواجہ داوود آخوند ختلانی اوس اکھ عالم، حافظ قرآن، مبلغ تہ ولی۔ سہ اوس تتھۍ دورس منز بنڈہ پور ووتمت ییلہ وسط ایشیا پیٹھہ اسلام کہ تبلیغہ خاطرہ انفرادی یا جماعژن ہندس صورتس منز مبلغ یور آے۔میانہِ شاعری منز یُس یادہ ووٚتُر چھہ سہ چھہ مختلف کۅلن ہندِ رلنک تہ مختلف آگرن ہندس اکس مرکزی آگرس سیتۍ رٔلتھ برونہہ کُن یوان۔ میانہِ شاعری منز یم علامژ تہ استعارہ تہ لفظ برونہہ کُن چھہِ یوان تم چھہِ نہ کُنہِ زبردستی ہند نتیجہ بلکہ چھہِ پانے برونہہ کُن یوان۔ میٲنس لاشعورس منز چھہ نہ کُنہِ تہِ جایہ شرک تہ تمکۍ اعلام برونہہ کُن یوان۔ اگرے میہ کُنہِ ساتہ کانہہ کوشش کٔر تہِ سۅ گیہ ناکام۔ میٲنس ذہنس پیٹھ تہ میانہِ وجود چہ گہرایی منز چھہِ خبر کتیتھ صحرا، نخلستان، گُرۍ، اونٹ، پہاڑ، طوفان، تلوارہ، نیزہ، تیرکمان، قافہ چہ پرۍیہ، فارسکۍ مرغزار، کۅلہ تہ ناگ ژورِ بہت۔ ابراہیمی کاروان یمۍ مختلف شکلن منز تاریخکۍ پڑاو وُچھ چھہ کُنہِ نتہ کُنہِ صورژ منز برونہہ کُن یوان۔ بدر و احد، حنین، کربلا، جبل الطارق، اسپین، بخارا و سمر قند، ڈھابیل، تہ شاہ ہمدانہ سند کشیرِ تشریف انُن تہ پتہ مغل دور ، پتہ میانہِ وطنچ زیٹھ غلامی تہ لاچاری تہ امی منزہ نیبر نیرنچ کشمکش۔ کاشرِ زبانۍ منز چھیہ نہ اسہِ تژھ کانہہ روایت مگر سانیو ماجو تہ بینیو چھہ امی المیہک، دادیک تہ گرزنگ اظہار پننین رٔہۍ بٲتن تہ کھاندر بٲتن منز کوٚرمت۔ امیک بیاکھ صورت اظہار چھہ کاشرۍ محاورہ یتھ منز خوف و دہشت تہ بے بسی ہندس اظہارس سیتۍ ظلمس تہ جبرس خلاف نفرتک اکھ عالم حیرت بٔستھ چھہ۔ زبانۍ ہند یہ ورتاو چھہ زیادہ اسلام آباد (مراز) کس علاقس منز درینٹھۍ گژھان تہ حقیقت چھیہ یی زِ کشیرِ ہندۍ بڈۍ ذہن تہ تہذیبی صورژ چھیہ اتھۍ علاقس منز درینٹھۍ گژھان۔ ویتھ چھیہ اسلام آباد پیٹھے وۅرہ مل واتان، حضرت سمنانی سند قافلہ جان فضا، مارۍ مندس نندہ ریشۍ (یُس سون حضرت علمدار چھہ) سند میوٹھ آلو تہ سادہ کھیوٚن تہ تسنز محاوراتی زبان یمۍ کاشرِ قرآنچ صورت اختیار کٔر چھیہ امہِ علاقچ عظمت تہ جدید دورس منز طنز کس صورتس منز راونک احساس تہِ چھہ اتہِ کہ سے امین کاملنہ شاعری منز۔ بہ ونہ یہ کتھ زِ راونک تہ المیک احساس چھہ نہ کاشرِ شاعری منز بلکہ چھہ کاشرس محاورس تہ لوکہ بٲتن منز۔ وجہ چھہ تاریخی۔
یہ حقیقت گژھہِ نہ مشراونۍ زِ حاکم یا غالب قومن یا فردن ہند رویہ چھہ ہمیشہ آسان زِ تم چھہِ مختلف حربو تہ طریقو سیتۍ غلام یا مغلوب قومن یا فردن ہند تشخص مٹاونہ خاطرہ تہنز نفسیات دبراوان، مجروح کران، تہ اتھ بدلاونچ کوشش کران۔ اگر تہنز یہ کوشش کامیاب گیہ تیلہ چھہ پس پا قوم یا فرد اکھ بمہ سنۍ بنان یس نہ پنن سوچ، احساس، وجود تہ شناخت آسان چھیہ۔دۅشونۍ طبقن چھیہ پننۍ نفسیات تہ دۅشوے چھہِ امی اندازہ دنیا ورتاوان۔ یہے نفسیات چھیہ یہندس سماجس، سیاستس، انفرادی طور طریقن تہ مذہبس تژھ تشریح کران یا کرناوان زِ خداہے چھہ حافظ۔ توے وچھیو تۅہۍ زِمغلوب قومن ہنز شاعری تہ فن چھہِ پریژھن، حد درجہ گریامتس تہ حقیقتہ نش دور سِری نظامس منز پناہ نوان تہ چھہِ بمہ سنہِ ہندۍ پاٹھۍ پنن پان وٹان تہ ژوٚمراوان۔ زندہ قومن ہند سوچ، فکر، احساس، سیاست، سماجی نظام تہ فن تہ مذہب تہِ چھہِ زندہ تہ حرکی آسان۔ وۅں گوٚو یہ زندہ قوم کمہِ عقیدک مانن وول چھہ۔ سہ چھہ تسندس روحانی تہ سماجی یا سارۍ سے سماجی تہ تہذیبی نظامس قدرن ہند لباس لاگان۔اگر یہ توحیدک مانن وول اوس تیلہِ آسہِ امۍ سنزن قدرن ہند رۅخ فلاحی، قانونی، انسانی تہ زندگی کلہم مژھیل بناونک تہ اگر یہ مشرکانہ اوس تیلہ آسن امۍ سنزہ قدرہ مفاداتن ماتحت۔ یم ساری معاملات چھہِ نفسیات طے کران۔ تۅہہِ گژھہِ یہ یاد آسُن زِ کاشرین ہنز نفسیات بدلاونہ تہ لتہ مۅنجہ کرنہ خاطرہ کرۍ مغل، سکھ، پٹھان تہ ڈوگرہ سامراجن تم حربہ استعمال زِ بوزۍ تھے چھہِ تیرِ کنڈۍ پھٹان۔ حد چھہ یہ تمے ٲسۍ یہ طے کران زِ اسۍ کم کار کرو، کیا کھین کھیمو، تہ کیا لباس لاگو۔ گرس منز شراکہ پچ تھاونس تہِ اوس نہ اجازت۔ گاڈہ مارنہِ اوس جرم۔ تہ اسۍ واتنٲوکھ بے عزتی ہندس تتھ ستھرس پیٹھ یمیک اسہِ کانہہ احساس چھہ نہ۔ تۅہہ چھا یہ پتاہ زِ عام کاشرس مردس تہ زنہِ اوس نہ یزارہ لاگنس اجازتھے۔ گامس یا قصبس یا علاقس منز ٲسۍ زیلدار، برہمن تہ ملہ اکھ زہ یزارہ عام لوکن ہندِ خاطرہ تھاوان۔ کھاندرہ وزِ اوس مہرازس تہ مہرنہِ یۅہے یزارہ لاگن آسان۔ اگر ہے کانہہ ماجہ ہند گوٚبر ہمت کرِ ہے یزارہ سونچ تس اوس زندے یوان مسلہ والنہ۔ یہ ٲس انفرادی تہ قومی بے عزتی تہ ذلتچ انتہا۔یمیک اظہار ونہِ تہِ اسۍ لاشعوری طور چھہِ کران۔ دنیاہس منز چھہ نہ کانہہ قوم یہندۍ بٔڈہ یزار نکھس لٔدتھ گژھن بُتھ چھلنہِ یا مسجدِ یا دِن اتھ شاند۔ سانین بڈین تہ بجن ہند زیوٹھ پھیرن لاگُن تہِ چھہ امی نفسیاتی بیمارِ ہند اظہار یۅس تمن پشراونہ آمژ ٲس۔ اتھ پتہ کنہِ کم طبقہ ٲسۍ جارح تہ جابر قومن سیتۍ تتھ پیٹھ کرہ بہ بییہ کُنہِ ساتہ کتھ۔ البتہ یہ ونہ زِ یہ چھہ سہ الم ناک داستان یُس سوچن والین زندہ روحن وانجہِ چھہ دگ تُلان تہ گگ کران۔ یمن حالاتن منز ہیوٚک نہ اسہِ کانہہ فلسفیانہ، علمیاتی، سماجی، سیاسی، تہذیبی، فکری، فنی تہ مذہبی نظام پیدہ کٔرتھ۔ البتہ کٔر منفی محاورن منز پنن دود ژورِ تھاونچ تہ اکھ اکس باونچ کوشش۔ تہ اتھ منز چھہ سانین ماجین کورین ہند اہم کردار۔ غلامی ہندِ امہِ زہرک تہ قومی تہ انفرادی تباہی ہند احساس اوس فقط اکس کاشرس سہ گوٚو علامہ محمد اقبال تہ امۍ دتۍ امکۍ ویداکھ۔
نیب: چانۍ شاعری ہیکہِ یہ سوال تُلتھ زِ شاعری منز کیا اہمیت چھیہ نظریس۔ چون کیا خیال چھہ؟
حیات عامر حسینی: پتھ کالچ شاعری چھیہ محض لولہ ویداکھ یا عشقچ تہ تصوفچ داستان طرازی۔ حبہ خوتونہِ ہنزِ شاعری منز چھہ نہ یوسف شاہُن گرفتار گژھن، جلاوطنی تہ راوُن قومی المیہ بٔنتھ ہیکان۔ یہ چھیہ محض اکس زنہِ ہند ذاتی تعلق تہ تمہِ چہ مختلف جہژ یم ٹاکارہ چھیہ گژھان۔ جدید دورس منز تہِ چھہ نہ عبدالاحد آزاد تہ مہجورس ہوۍ بڈۍ شاعر تہِ اتھ المیہ ہس کُن اشارہ کران۔ رساجاودانی، غلام رسول نازکی، رحمان راہی، دیناناتھ نادم، حامدی کاشمیری بیترِ سنزِ شاعری ہندۍ چھہِ پننۍ رنگ، مگر انفرادی تہ قومی شناخت تہ کاشرِ تاریخک معنوی ژھریر چھہ نہ کُنہِ تہِ حیثیتہ یہنزِ شاعری منز تہِ درینٹھۍ گژھان۔ یہندۍ زہ ہمعصر شاعر چھہِ البتہ اتھ احساسس برونہہ کُن انان۔ محمد امین کامل تہ مشتاق کاشمیری۔ امین کامل چھہ بوٚڈ شاعر تہ تمۍ کوٚر یہ احساس طنز کس صورتس منز برونہہ کُن اننچ کوشش۔ مشتاق چھہ اکھ نطریاتی شاعر مگر بوٚڈ چھہ نہ۔ تسنز ہ نظمہ چھیہ نہ فنی صورت لٔبتھ ہیکان یمیک نتیجہ یہ چھہ زِ سہ چھہ پیغام بر بنان مگر تھدس ادبہ کس صورتس منز چھہ نہ ہیکان پننۍ کتھ ورتٲوتھ یُتھ زن تسند احساس تہ دود آفاقی تہ معنوی اظہار لبہِ ہے۔ یوٚتامت نظریاتی شاعری ہند تعلق چھہ۔ نظریہ چھہ نہ فنس کمزور بناوان بلکہ چھہ یہ اتھ مختلف رنگ تہ سنیر ہیکان دِتھ مگر شرط چھہ یہ زِ فن پارس منز گژھہِ پیغام علامت تہ استعارہ بنُن نہ کہ کریکہ ناد تہ تقریر۔ اردو شاعری منز گوٚو یہ گٲیلہ فیض ہوس بٔڈس شاعرس، یسنزہ واریاہ نظمہ فن پارہ بننہ بجایہ موٚزورہ سند کریکہ ناد بنیایہ۔ ییلہ دود، مصیبت تہ پریشانی وجودی کربچ صورت اختیار کٔرتھ ادب پارہ کس روحس منز وسہِ تہ وجودس سٕسراے پیدہ کٔرتھ لفظن، رنگن، شکلن، استعارن تہ علامژن ہنز رنبہ ونۍ تارکھ مال بناوِ تیلہ چھہ یہ روح لطیف بٔنتھ ادب پارس وسوار کران۔انسانی زندگی چھہ نہ اکہِ یا بییہ کہ نظریہ تہ نظامہ ورٲے چارہ۔ انسان چھہ نہ گُپُن۔ امس چھہِ پننۍ روحانی، جسمانی، نفسیاتی تہ وجودی تقاضہ یم امس سوچنہ خاطرہ ، عملہِ خاطرہ تہ نوۍ جہان تعمیر کرنہ خاطرہ مجبور چھہِ کران۔ یہ چھہ امۍ سند بجر نہ کہ ژھریر۔ مگر یہ نظام گژھہِ اکھ زیریں لہر بٔنتھ شاعری ہندس سازس منز رقص کرُن، نہ کہ کمچہ بٔنتھ اتھ ماز وُٹھن۔ مثلا ییلہ روحانیت ملہ گی بنہِ یا بتہ ترامین منز شرپہِ تیلہِ چھیہ سۅ روحانیت انسانہ سندِ خاطرہ شراپ بنان۔ مگر اگر یہ محبت، اعلی قدرہ تہ روحانی بنیاذن تلاش کران انسانس پننس تہ کاینات کس حقیقتس نزدیک انہِ، تیلہ چھہ یہ خدایہ سندس صفت تخلیقس، ربوبیتس تہ محبتس پانس منز شرپرتھ سہ زمزمۍ ساز بنان یُس تخلیقس رنزہ ناوان تہ نوۍ معنی عطا کران چھہ۔ دنیاہکۍ کٲتیا بٔڈۍ فنکار چھہِ نظریاتی فنکار ٲسۍ متۍ۔ مگر تمو دیت نہ پننس نظریس فنس پیٹھ حاوی گژھنہ تکیازِ فن چھہ اکھ آزادانہ تخلیقی عمل تہ یہ چھہ واریاہ چیز پانس اندر شرپراوان، مگر اگر یم چیز اتھ شولہ ونہِ کۅلہِ کھین تیلہ چھہ نہ یہ فن روزان۔ یہ ہیکہِ نظم گری ٲستھ شاعری نہ ۔ سوال چھہ نہ یہ زِ شاعری منز چھا پیغام کِنہ نہ، سوال چھہ یہ زِ یہ چھا شاعری۔ شیلے تہِ چھہ انقلابچ کتھ ونان تہ روسی تہ دنیا ہکۍ باقی کمیونسٹ شاعر تہِ۔ مگر شیلے سنز نظم چھیہ انقلابک استعارہ بنان، انقلابک کریکہ ناد نہ۔اوڈ ٹو دا ویسٹ ونڈچھہ انسانہ سندِ کربک تہ آزادانہ تخلیقی عملک اظہار حالانکہ اتھ منز چھہ اکھ پیغام۔ علامہ اقبال چھہ پنن سورے فلسفہ شاعری منز ونان، مگر ییلہ فنی جہژہ پننس مٔدرِس سازس سیتۍ رقص چھیہ کران تیلہ چھیہ نہ سۅ محض پیغامی شاعری بنان۔ بال جبریل تہ ارمغان حجاز، جاوند نامہ تہ زبور عجم چہ نظمہ چھیہ امیک ثبوت۔ مگر ییلہ پیغام لفظن ہند جامہ ژٔٹتھ تہ علامت تہ استعارہ، ساز تہ رقص تہ تصویر بننہ بجایہ وعظ چھہ بنان سہ چھہ ضرب کلیم چہ نظم گری ہنز صورت اختیار کران۔یہ چھ واریاہ مزہ دار مگر ورہ ہوٚل مسلہ، بہ کرہ اتھ پیٹھ بییہ کُنہِ ساتہ کتھ۔
نیب: پننہِ شاعری ہندین تمن چیزن پیٹھ ما ونکھ ژہ کینہہ یم چانہِ خیالہ کاشرِ شاعری ہندِ تعلقہ توجہس لایق چھہِ؟
حیات عامر حسینی: بہ کیا ونہ پننہِ شاعری متعلق۔ بہتر گیاو زِ نقاد تہ کاشر شاعری پرن والۍ کرہن اتھ پیٹھ پانہ کتھ۔ البتہ ابتداہس تہ سارنی جوابن منز چھہ میہ واریاہن کتھن کُن اشارہ دیتمت یم زن میانس انفرادی تہ اجتماعی لاشعورس، مذہبی، تاریخی، فلسفیانہ، فنی، سیاسی تہ تہذیبی نکتہ نظرس کُن اشارہ چھہ کران۔
زمرے:انٹرویو


text:
1 انزانۍ وتو شام ڈلتھ راوِ خبر چھا از بیاکھ ؤری آو تہ کیا ہاوِ خبر چھا پوٚت کال وتن نال ؤلتھ شانکہِ یِتھے ما کیا یاد کتٮتھ پاوِ تہ ودناوِ خبر […]
کرالۍ (افسانہ) – علی شیدا
اچھن منز آوسیمتۍ دبنۍ، وٹھن پیٹھ پرانہِ بے معنہِ پریژھہ ہلمس، نٲٹھیمتۍ دعایہ خیر تہ مۅچھہِ منز ژھٮپل پونپرۍ ہٮتھ گوٚو سہ اڈلیوٚک کاڈ کڈمتس ٲنس برونہہ کنہِ استادہ۔ گردِ بٔرتھ ہردہ […]
کوچہ پھیُر (افسانہ) – رحیم رہبر
تمۍ کوٚڈ کلہ تیرِ چھۅکھ تہ اشہ وانہِ نطرن گراے کڈتھ کوٚڈن سۅچہ پچہ واش۔ یہ عجب منظر وچھتھ گوس بہ حیران۔ "پزر چھہ یی!” بٔڈہ افلاطونن دوٚپ میہ۔ "حضرت، کیا—کیا چھہ […]
شیہ غزل ۔۔ رفیق راز
1 دارِ بر تالو تہ پش دیوار لیکھ یُس شہر گم گوٚو تمکۍ آثار لیکھ دامنس پیٹھ سونتہ کی سبزار لیکھ دۅن اچھن منز آبہ کی فموار لیکھ قٲفلن پیٹھ قٲفلا رۅخصت […]
پانژھ نظمہ — نذیر آزاد
نذیر آزاد پھٹمژ قلاے دور اکس بالس پیٹھ دۅہدش وقت زوال تھوٚکمت سرۍیہ چھہ ڈکھراں آسہ تہ لر تراواں برمجہ کلٮن نزدیکھے پھٹمژ پختہ قلاے ییتہ کینہہ روح چھہِ درۍ گنڈۍ گنڈۍ […]
روایت مدِ نظر تھاونہ بغیر ہیکہ نہ انفرادیت حٲصل سپدِتھ: نذیر آزاد
نذیر آزاد تہ نیب نیب: یمن نظمن منز چھہ وزن تہِ پابندی سان ورتاونہ آمت تہ قافیہ تہِ۔ آزاد ٲستھ چھیہ نا تۅہہ آزاد نظمہِ سٍتۍ برابری؟ نذیر آزاد: آزاد تخلص آسنک […]
بے قراری (افسانہ) – شکیل الرحمن
شکیل الرحمان گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
فیس بک محفل افسانس پیٹھ تبصرہ
فیاض دلبر معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]


text:
ووڈ ۱۹ ویکسینن یس ایم آر این اے ٹکنالجی پیٹھ درتھ چھہ کۆر کرونا وایرسس خلاف سون جنگ واریاہ آسان۔ فایزر تہ موڈرنا بیوٹیک دوا ساز کمپنیو کٔر پننین ویکسینن ہندِ خاطرہ کینژنے ریتن ہنزِ کلینکل ٹرایل پتہ اکہ وری کھوتہ تہِ کم وقتس منز ریگولیٹری ادارن ہندِ ذریعہ منظوری حاصل۔ امہ پیش رفت کنۍ چھیہ یہ وۅمید ز یوگنڈاہس منز ایبولا قسمس خلاف جنگس منز ہیکیا ایم آر این اے ویکسین کرونا وایرس ہیو فایدہ واتناوتھ؟ ایبولا نش بچاو خاطرہ چھہِ گۅڈے زہ ویکسین ورٖتاوس منز، مگر یم ویکسین چھہِ وایرس کہ صرف اکی قسمہ نش بچاو کران۔ سہ گۆو زایر ایبولا وایرس وبا یس مغربی افریقاہس منز ۲۰۱۳ تہ ۲۰۱۶ درمیان اوس۔ مگر یوگنڈا کس سوڈان ایبولا وایرسس خلاف چھہ نہ کانہہ ثابت ویکسین۔
ایم آر این اے ویکسین روزِ ایبولا خاطرہ بہتر
سہ ویکسین یس ایبولا وایرس کین واریاہن قسمن خلاف بچاو کرِ سہ روزِ بہتر۔ یونیورسٹی آف ٹیکساس کہ میڈیکل برانچکۍ ماہر وایرالجسٹ ایلیکس بکراییو سند ونن چھہ ز یمن وایرسن علاوہ ماربگ وایرسس خلاف تہِ روزِ الگ الگ ویکسینو بجایہ کنے ویکسین بہتر۔ امہ سیتۍ گژھہِ غریبن تہ دور دراز گامن منز ویکسینک تقسیم تہِ آسان۔
زایر ایبولا وایرسکۍ موجودہ ویکسین چھہِ سۅ ٹکنالجی ورتاوان یۅس بییس متحرک وایرسس پیٹھ انحصار کران چھیہ۔ امہ کنۍ چھہ یہ فیصلہ ز کس کس لگہِ یہ ویکسین محدود گژھان۔ یمن ویکسینن چھیہ واریاہ بندشہ یمہ کنۍ یہند ورٖتاو مشکل تہ محدود چھہ۔ یہ صورت حال چھہ نہ تیزی سان پھیلن والہِ وایرس خاطرہ جان۔ یونیورسٹی آف پینسلوانیہکۍ ماہر ویکسین نوربرٹ پاردی سند ونن چھہ ز ایم آر این اے ویکسین ہیکن یمو منزہ کینہہ مشکل دور کرتھ۔


text:
میٖر سید علی ہمدانی
میٖر سید علی ہمدانی ٲسی اَکھ ایٖرانٕکی عٲلم، شٲعِر تہٕ کُبرَوی سِلسِلَس سٕتی تعلق تھاون وٲلی صُوفی بُزرٔگ۔ یہونٛد مذہَب چھُ اِسلام، یہونٛد زیٚون سپُد۷۱۴ ہجری ایٖران کِس ہَمدان شَہرَس مَنٛز۔ ییٚمہِ وسیٖلَے یہُونٛد لقَب "ہَمَدانی" سپُد۔[1] یمہٕ گزرے ۷۸۶ ہجری کَھتلان، تاجکستانس مَنٛز۔ یمن چھ یوان وننہ "شاہِ ہمدان"، "علی ثانی"، "امیٖرِ کبیٖر"۔
زندگی[اؠڈِٹ]
حوالو تہ سرنامہٕ وسیٖلہٕ سٕتی چھِ یمہ پیغمبرِ اِسلام محمد سندی زری۔ حسینی طرفہٕ تہِ تہٕ حَسَنی طرفہٕ تہِ۔ علی ثانین گُزٲری پننی گۄڈٕنکی ؤری علاوُ الدّیٖن سمنانیس نش، یمہ کُبرَوی طریٖقٕکی صوٗفی بزرگ تہٕ سمنان، ایٖران پؠٹھ ٲسی۔
تعثُرات[اؠڈِٹ]
شاہِ ہمدانن کۄر رۄخ کٔشیٖرِ کن تہ کۄرکھ اَتھ سرزمیٖنِ پؠٹھ اسلامک بول بالہ شۆروٗع۔ امو واتنٲوی پانس سٟتؠ ستھ ہتھ(۷۰۰) سادات ملکہ کشمیٖر۔ اَمہِ علاوٕ اوٚن یمو ایٖران پؠٹھ بارَو تعدادس مَنٛز دستہٕ کٲری،صنعت تہٕ پڈٲی لِکھٲی، بیترِ، اَتھ کٔشیٖر کُن۔
کارنامہٕ[اؠڈِٹ]
- رسالہ نوٗریہ
- دہ قاعدہ
بییہٚ وچُھو[اؠڈِٹ]
حَوالہٕ[اؠڈِٹ]
- ↑ Lawrence، Sir Walter Roper (2005). The Valley of Kashmir ( اَنگیٖزۍ زَبانہِ مَنٛز). Asian Educational Services. ISBN 978-81-206-1630-1.